Angkara politik imej baik kempen BMF tercalar

BANGI, 10 Zulkaedah 1441H, Khamis – Naib Pengerusi Pertubuhan-Pertubuhan Pembela Islam (PEMBELA), Izzat Johari membidas kenyataan individu dikenali ssbagai Mohd Mukhlis Mohd Sharif yang menyifatkan kempen Beli Produk Muslim (BMF) adalah hipokrit dan menghasut perkauman.

Beliau turut menyelar kenyataan individu berkenaan kerana mengaitkan BMF dengan parti politik tertentu, selain menuduh kempen berkenaan sebagai bida’ah.

“Musykil juga sebab dia ini pakai hukum mana kata kempen BMF ini bida’ah.

“Apabila dia ini kata Rasulullah SAW bermuamalat dengan orang kafir itu benar, tetapi cubalah jangam ambil separuh-separuh sirah Nabi,” katanya dalam kenyataan, hari ini.

Izzat mempersoalkan mengapa individu berkenaan tidak menyatakan mengenai kisah Rasulullah SAW menyeru umat Islam membuka pasar muslim ketika berdepan dengan pasar Yahudi di Madinah.

“Dalam bab hukum, saya ini kurang arif tetapi saya akan berusaha belajar. Dalam kempen BMF, kita menyeru mengutamakan produk muslim atau keluaran muslim.

“Bukannya beli produk muslim sahaja. Kebanyakan orang macam dia ini akan kerap mengaitkan BMF dengan politik,” katanya.

Beliau mengakui memang ada parti yang menganggap BMF adalah milik mereka sehingga imej kempen berkenaan tercalar.

“Lebih malang sekali, parti ini rupanya penakut dengan MCA malah semasa membeli barangan bantuan, mereka beli di kedai-kedai kafir. Sebab itu orang macam dia kata BMF ini hipokrit.

“Apa pun, janganlah nak marahkan parti politik terus menuduh kempen BMF ini hipokrit dan rasis,” katanya.


Rejim penjajah Israel mengganas tembak mati dua rakyat Palestin

TEBING BARAT, 14 Ramadan 1444H, Rabu – Rejim pengganas Israel menembak mati dua rakyat Palestin di bandar Nablus, Tebing Barat yang diduduki, kata Kementerian Kesihatan Palestin.

“Dua rakyat terbunuh akibat tembakan di Nablus,” kata kementerian itu dalam satu kenyataan, selepas menyerbu dua bahagian bandar itu.

Mangsa dikenal pasti sebagai Muhammed Hallaq Al-Qatouni dan Muhammed Junaid Abu Bakr, yang bergabung dengan kumpulan pejuang Lions’ Den.

Mereka dituduh terlibat dalam serangan pada Februari yang mengorbankan dua warga Israel di bandar Huwara, Palestin.

Ketua Bulan Sabit Merah Palestin, Ahmad Jibril berkata, beberapa penduduk di kejiranan Al-Makhfiyeh cedera selepas terhidu gas pemedih mata yang dilepaskan pasukan pendudukan Israel.

Selain itu, dua rakyat Palestin, Izz Al-Din Touqan dan Nidal Tabanja, turut ditangkap selepas dituduh membantu Junaidi dalam pembunuhan orang Israel.

Berpuluh-puluh peneroka haram Israel menyerang Huwara pada bulan Februari dan menyerang beberapa rumah dan kenderaan Palestin.

Seorang rakyat Palestin terbunuh dalam serangan itu dan lebih 300 cedera.

Kematian Hallaq dan Junaid telah menjadikan jumlah rakyat Palestin yang dibunuh oleh tentera Israel tahun ini kepada 94.

Tahun lalu dianggap paling maut bagi Tebing Barat yang diduduki sejak 2015, namun angka kematian tahun ini sudah melebihi jumlah kematian yang direkod pada 2022. – Agensi


Eropah tangguh beri vaksin COVID-19 AstraZeneca

COPENHAGEN, 27 Rejab 1442H, Jumaat – Pihak berkuasa kesihatan Denmark, Norway dan Iceland menangguhkan penggunaan vaksin COVID-19 AstraZeneca, susulan laporan berlaku pembentukan darah beku pada beberapa individu yang didakwa menerima suntikan.

Denmark menangguhkan pemberian suntikan selama dua minggu setelah seorang wanita berusia 60 tahun, yang menerima AstraZeneca menghadapi darah beku dan meninggal dunia.

Menteri Kesihatan Denmark, Magnus Heunicke berkata, pihaknya masih belum boleh membuat kesimpulan terhadap kes itu, namun masih menyiasat punca serta kesan daripada vaksin berkenaan.

“Kita menunggu maklumat untuk melihat apakah ada kaitan antara vaksinasi dan kes darah beku ini,” katanya.

Penangguhan itu turut dilaksanakan di Iceland pada Khamis, sementara menunggu hasil penyelidikan oleh EMA.

Itali juga mengesahkan perkara sama semalam untuk menangguhkan pemberian AstraZeneca yang berbeza dengan digunakan di Austria.

Sebelum ini, Austria menghentikan penggunaan suntikan AstraZeneca ketika menyiasat kematian didakwa akibat darah beku dan komplikasi paru-paru.

Bagaimanapun, pengawal selia perubatan Eropah EMA memaklumkan manfaat vaksin itu mengatasi risiko dan boleh terus diberikan.

Eropah sedang berusaha mempercepatkan pemberian vaksin setelah berlaku penangguhan penghantaran Pfizer dan AstraZeneca, di tengah lonjakan kes varian baharu yang menyebabkan perintah berkurung di negara seperti Itali serta Perancis.-  Agensi


Masa depan Islam jauh lebih besar dari ikatan budi

BANGI, 6 Rabiulawal 1444H, Isnin – Tidak mustahil Parti Pribumi Bersatu Malaysia (Bersatu) akan kembali kepada UMNO sekiranya Muafakat Nasional (MN) kembali bertaut.

Ini kerana tanpa PAS, Bersatu tidak akan ke mana-mana, kata pemerhati politik, Prof Dr Mohd Ridhuan Tee Abdullah.

Beliau berkata, pertemuan Presiden PAS dan Presiden UMNO, disebabkan oleh keceluparan Bersatu, sepatutnya menjadi titik tolak untuk PAS meninggalkan Perikatan Nasional (PN) dan kembali bertaut bersama UMNO dalam MN.

Langkah itu dilihat perlu jika PAS benar-benar sayangkan agama dan negara ini.

“Benar, PAS terhutang budi kepada Bersatu, disebabkan Langkah Sheraton, PAS berada dalam Kabinet. Begitu juga dengan UMNO.

“Jika tidak, sehingga ke hari ini PH masih memerintah, UMNO-PAS masih terus menjadi pembangkang. Semua yang berlaku, itu ada sebab dan hikmahnya.

“Namun, PAS tidak boleh terus meneruskan terikat dengan ikatan budi tersebut bersama Bersatu, sehingga melupakan maslahah yang lebih besar.

“Dalam politik, kadangkala, apabila berlaku pertembungan antara isu budi dengan maslahah ummah yang lebih besar, maka ummah mesti diutamakan,” katanya menulis di ruangan Kolumnis Ismaweb.net, hari ini.

Pada masa sama, Prof Ridhuan Tee mengingatkan bahawa masa depan Islam dan negara jauh lebih besar daripada ikatan budi.

“Lagipun ikatan budi tersebut bukan berlaku sebelah pihak, tanpa sokongan dan sokongan UMNO-PAS, mana mungkin terbentuk kerajaan yang ditadbir hari ini.

“Dalam kata lain, masing-masing terhutang budi. Tidak ada isu. Semua telah ditakdirkan. Kita tidak sepatutnya terus terikat dengan ikatan budi.

“Kadang-kadang politik bukan berlaku seperti yang dirancangkan. Nasib baik telah disedari,” katanya.


Usahawan kosmetik, rakan direman berkomunikasi lucah

KUALA LUMPUR, 30 Syawal 1442H, Jumaat – Seorang usahawan kosmetik dan rakannya yang disyaki melakukan komunikasi lucah dan amang seksual melibatkan kanak-kanak bawah umur direman selama tiga hari di Mahkamah Majistret Bandar Baru Bangi di sini hari ini.

Hakim Mahkamah Sesyen Effandi Nazila Abdullah yang bertindak sebagai Majistret mengeluarkan perintah itu ke atas dua suspek lelaki berusia dalam lingkungan 20-an itu bermula hari ini sehingga Ahad (13 Jun) bagi membantu siasatan mengikut Seksyen 12 dan 15a Akta Kesalahan-Kesalahan Seksual Terhadap Kanak-Kanak (AKKSTKK) 2017 dan Seksyen 233 Akta Komunikasi dan Multimedia 2018.

Dalam prosiding reman itu, kedua-dua suspek diwakili peguam Nursyafiqah Zamani.

Semalam, Bernama melaporkan polis menerima laporan daripada seorang pensyarah sebuah universiti awam, yang telah melihat pautan Instagram secara langsung oleh dua suspek pemilik akaun dikenali sebagai ‘safieyillias94’ dan ‘pipinatasha’ dan mereka berpakaian secara menjolok mata.

Perbuatan itu dikatakan berlaku 9 Jun lalu, semasa pemilik akaun Instagram ‘safieyilias94’ mengadakan sesi perbualan sidang video secara langsung bersama rakannya dan disertai dua kanak-kanak bawah umur.

Kedua-dua mereka turut menunjukkan cara menghisap vape atau rokok elektronik kepada kanak-kanak terbabit. – Bernama


Kes pemandu mabuk terus berlaku, desak PBT bekukan lesen arak

BANGI, 8 Zulkaedah 1443H, Rabu – Ikatan Muslimin Malaysia (ISMA) Melaka Tengah mendesak pihak berkuasa tempatan (PBT) di negeri berkenaan supaya terus membekukan dan tidak mengeluarkan sebarang lesen arak.

Desakan itu susulan insiden kemalangan maut membabitkan pasangan suami isteri kelainan upaya (OKU) dipercayai angkara pemandu mabuk di Jalan Serkam Pantai, Jasin, kelmarin.

Yang Dipertua ISMA Melaka Tengah, Dr Khair Razlan Othman menzahirkan rasa sedih dengan berita kematian pasangan terbabit, selain turut merakamkan ucapan takziah kepada keluarga mangsa atas musibah itu.

“ISMA Melaka Tengah ingin menegaskan kepada semua pihak agar sentiasa meletakkan maqasid syariah sebagai kerangka utama dalam membuat apa jua pertimbangan dan keputusan demi memastikan agar kekal selamat dan tenteram.

“Justeru, ISMA dengan penuh tanggungjawab ingin mendesak PBT di Melaka agar terus membekukan dan tidak mengeluarkan sebarang lesen arak di negeri ini,” katanya dalam kenyataan.

Beliau berkata, pihaknya juga menggesa penjualan runcit arak sedia ada ditarik semula kebenarannya di kedai-kedai serbaneka yang berhampiran dengan kawasan majoriti muslim, institusi pendidikan, masjid dan surau, terutamanya di tempat yang telah mendapat bantahan orang ramai.

“Arak sudah terbukti merosakkan kesihatan, keluarga, masyarakat dan menyebabkan kemalangan jiwa yang berlarutan akibat pemandu mabuk.

“ISMA Melaka Tengah juga menggesa masyarakat awam untuk terus menyokong kempen Malaysia Sejahtera Tanpa Arak yang dilancarkan di seluruh negara sejak Februari lepas,” katanya.

Pautan berkaitan;


BERJASA nekad bugarkan semula identiti bangsa Melayu!

BANGI, 8 Safar 1443H, Rabu – Parti BERJASA berhasrat membugarkan kembali identiti bangsa Melayu dengan sejarah kegemilangan, paling penting tidak akan beromantis atau beretorik politik semata-mata.

Ketua Penerangannya, Hazwan Mohamad berkata, selama ini orang Melayu menganggap diri mereka ‘rendah’ berbanding bangsa lain, bahkan ada yang melabel sebagai malas.

“Walhal, sejarah tidak menyatakan demikian. Hakikatnya apa yang berlaku hari ini ratusan ribu orang Melayu mampu mencapai kejayaan yang sangat baik tetapi tidak diuar-uarkan, tidak diapungkan.

“Akhirnya orang Melayu itu sendiri rasa apa? Rasa rendah diri, inferior, takut untuk bersaing.

“Kerana itu BERJASA mahu membugarkan semangat orang Melayu supaya mereka bangga dengan ketamadunan Melayu, sejarah datuk nenek moyangnya, supaya tidak rendah diri, tahu siapa diri dan bergerak ke arah yang baik pada masa akan datang,” katanya.

Beliau berkata demikian dalam program Reset Malaysia: Malaysia Dalam Minda Anak Muda, yang disiarkan secara langsung, malam ini.

Forum turut disertai Ketua Pejuang Muda, Dr Abu Hafiz Salleh Hudin dan Exco Pergerakan Puteri UMNO, Nurul Musliha Khorudin.

Mengulas mengenai keberadaan BERJASA dalam arena politik, Hazwan mengakui BERJASA bukanlah sebuah parti baharu tetapi sudah bertapak sejak tahun 70-an lagi.

Bagaimanapun, BERJASA kini tampil dengan konsep baharu iaitu identiti watan Malaysia demi perpaduan dan hala tuju yang lebih utuh.

“Kita nak rakyat Malaysia mengangkat idenititi watan berteraskan Islam, Melayu dan institusi diraja,” katanya.

Meskipun begitu, Hazwan menjelaskan, BERJASA menerima kemajmukan sebagai kepelbagaian dalam kerangka identiti nasional yang satu kerana pada akhirnya parti ini ingin melihat kesepaduan rakyat Malaysia.

“Kita mengakui kita menerima kemajmukan, kita ada Cina, India, Kadazan, Dusun, Iban dan lain-lain. Kita boleh menerima kemajmukan sebagai kepelbagaian, tetapi kita kena bersatu dalam identiti nasional yang satu,” katanya.

Justeru, katanya, rakyat perlu bersama-sama menggembleng tenaga untuk membawa dan membina negara ini dengan dasar yang lebih baik agar Malaysia menjadi negara yang lebih unggul di masa akan datang.

“BERJASA meletakkan hikmah kebijaksanaan, neraca dan pendekatan dalam mengemukakan penyelesaian dalam sesuatu permasalahan.

“Kita tidak fokus semata-mata pada isu yang menghimpit populariti. Contohnya, esok BERJASA menang, sebelum 12 malam dah umum penutupan kilang arak, turunkan harga mintak, hapuskan tol. Bukan begitu.

“Kita tak berasaskan isu populariti, kita nak rakyat tahu bahawa mereka perlu disuakan penyelesaian masalah dengan penuh hikmah dan mengikut neraca,” katanya.


Isu telur: KPDNHEP sedang nilai kesan terhadap bekalan di pasaran

KUALA LUMPUR, 1 Syaaban 1442H, Ahad – Kementerian Perdagangan Dalam Negeri dan Hal Ehwal Pengguna (KPDNHEP) menasihati pengguna agar tidak melakukan pembelian panik telur sehingga mengganggu bekalan di negara ini, susulan laporan penarikan balik telur keluaran sebuah syarikat Malaysia daripada pasaran Singapura.

Menurut kenyataan Bahagian Penguatkuasa KPDNHEP, bahagian itu sedang menilai kesan terhadap bekalan telur di negara ini susulan tindakan pihak berkuasa Singapura tersebut yang dibuat sebagai langkah berjaga-jaga berikutan dakwaan penemuan bakteria Somanella Enteritidis (SE).

“Fokus tindakan KPDNHEP ialah pemantauan rapi terhadap kedudukan bekalan telur di pasaran susulan daripada isu penemuan itu. Pemantauan bekalan ditingkatkan di setiap rantaian pengedaran dan pembekalan telur untuk mengesan kawasan dijangka terjejas keberadaan bekalan telur.

“KPDNHEP juga mengadakan sesi libat urus bersama pemain industri dan pengeluar ayam dalam negara untuk siap siaga menjalankan proses pengeluaran bekalan telur bagi menampung sebarang risiko gangguan bekalan telur dalam negara sekiranya berlaku,” demikian menurut kenyataan itu.

Sehubungan itu juga, KPDNHEP mengingatkan peniaga agar tidak mengambil kesempatan menaikkan harga telur dan mereka yang didapati berbuat demikian boleh dikenakan tindakan di bawah Seksyen 14(1) Akta Kawalan Harga dan Anti Pencatutan 2011.

“Sekiranya sabit kesalahan, peniaga boleh dikenakan denda hingga RM500,000 sekiranya suatu perbadanan/syarikat dan bagi bukan perbadanan/individu boleh dikenakan denda hingga RM100,000 atau dipenjarakan hingga tiga tahun atau kedua-duanya,” demikian menurut kenyataan itu.

KPDNHEP juga meminta pengguna menyalurkan maklumat berhubung salah laku peniaga melalui talian 1-800-886-800 atau aplikasi WhatsApp di talian 019-279 4317.

Bernama melaporkan Singapura telah mengarahkan empat pengimportnya menarik balik telur keluaran Lay Hong Berhad Layer Farm Jeram di Malaysia daripada pasaran republik itu sebagai langkah berjaga-jaga.

Menurut Agensi Makanan Singapura (SFA), arahan itu dibuat berikutan penemuan bakteria SE pada produk tersebut yang boleh menyebabkan penyakit bawaan makanan sekiranya produk berkenaan dimakan mentah atau separuh masak. – Bernama


Kos haji naik RM2,368

BANGI, 23 Jamadilakhir 1444H, Isnin – Kos menunaikan ibadah haji secara muasasah dijangka meningkat kepada RM31,000 berbanding RM28,632 musim lalu, pertambahan sebanyak RM2,368.

Pengarah Eksekutif Tabung Haji, Datuk Seri Syed Saleh Syed Abdul Rahman berkata, beberapa faktor mempengaruhi kenaikan termasuk inflasi dalam ekonomi global, kenaikan harga cukai, pertukaran mata wang dan harga hartanah di tanah suci yang meningkat.

“Kenaikan ini juga disebabkan caj tambahan melibatkan kemudahan sedia ada dan baharu seperti khemah di Arafah dan Mina, mutawwif dan penggunaan bas yang lebih baik di Arab Saudi.

“Tetapi TH memberi jaminan untuk meneruskan Bantuan Kewangan Haji kepada golongan berpendapatan rendah melalui mekanisme Bayaran Haji secara bersasar yang mula diperkenalkan pada musim haji tahun lalu.

“Kenaikan kos berkenaan akan ditanggung sepenuhnya oleh TH melalui Bantuan Kewangan Haji atau Hajj Financial Support (HAFIS) bagi jemaah menunaikan haji buat pertama kali secara muassasah,” katanya seperti dilapor Utusan Malaysia, hari ini.

Mengulas lanjut Syed Saleh berkata, pada musim haji lalu, penetapan Bayaran Haji bersasar adalah pada kadar RM10,980 (38 peratus daripada kos haji) bagi jemaah B40, manakala RM12,980 (45 peratus daripada kos haji) bagi jemaah haji bukan B40.

“TH telah memberi bantuan sebanyak 62 peratus (RM17,652) bagi seorang jemaah haji golongan B40 manakala 55 peratus (RM15,652) bagi jemaah haji bukan golongan B40 .

“Manakala bagi jemaah muassasah menunaikan haji kali kedua atau lebih, mereka perlu membuat bayaran penuh,” katanya.

Kos haji itu merangkumi tiket penerbangan, pengangkutan di Tanah Suci, sewaan bilik penginapan di Mekah dan Madinah, kos sajian makanan dan bayaran untuk pelbagai perkhidmatan asas kepada pihak-pihak berwajib di Arab Saudi.

Atas dasar itu, Syed Saleh berkata, bagi menangani kesan kenaikan kos haji ini, TH memeterai perjanjian jangka panjang dengan syarikat-syarikat penerbangan dan juga memajak bangunan penginapan jemaah haji di Mekah dan Madinah untuk beberapa musim dalam usaha mengekalkan harga sewaan.

Bagi musim haji kali ini, Malaysia memperoleh semula kuota rasmi jemaah haji yang pernah ditetapkan oleh Arab Saudi pada awal 2020 lalu sebanyak 31,600 orang berbanding 14,306 orang pada tahun lepas akibat pandemik COVID-19.

TH juga menetapkan penerbangan pergi pertama jemaah pada 21 Mei 2023 (dan penerbangan pergi terakhir pada 21 Jun 2023 , manakala penerbangan pulang pertama pada 6 Julai 2023 dan penerbangan pulang terakhir pada 2 Ogos 2023 .


8 ditahan ceroboh kawasan Hutan Simpan Panti

JOHOR BAHRU, 13 Jamadilawal 1442H, Isnin – Seramai lapan individu ditahan, kerana disyaki menceroboh masuk ke kawasan Air Terjun Sungai Pelepah Kiri, Hutan Simpan Panti dekat Kota Tinggi, semalam.

Menerusi kenyataan di laman rasmi Facebook Jabatan Perhutanan Negeri Johor (JPNJ), kesemua individu yang terdiri daripada tujuh lelaki dan seorang wanita itu, dikesan Bahagian Penguatkuasa Pejabat Hutan Daerah Johor Selatan dan anggota Balai Polis Batu Ampat, yang ketika itu membuat rondaan bersepadu bagi memantau aktiviti pencerobohan di hutan itu lagi.

“Hasil rondaan tersebut, pasukan rondaan telah membuat tangkapan dan semakan lapan individu disyaki telah menceroboh Air Terjun Sungai Pelepah Kiri dan kesemua mereka telah dibawa ke Balai Polis Batu Ampat untuk diambil keterangan,” menurut kenyataan itu.

Kenyataan itu menyebut kes berkenaan diambil Bahagian Penguatkuasaan dan Siasatan JPNJ dan seterusnya akan dirujuk ke Timbalan Pendakwa Raya (TPR) untuk tindakan selanjutnya dan mereka yang terbabit boleh disabitkan melakukan kesalahan di bawah Seksyen 47 (1) (c) Enakmen Perhutanan Negara (Pemakaian) 1985 Negeri Johor dan boleh dikenakan hukuman denda tidak melebihi RM10,000 atau penjara tidak melebihi tiga tahun atau kedua-duanya.

JPNJ menyatakan jabatan itu bersama agensi penguatkuasa yang lain akan sentiasa menjalankan operasi pemantauan bersepadu, bagi memastikan aktiviti pencerobohan dan lain-lain di dalam hutan simpan kekal dapat dibendung, sekali gus mengurangkan kemalangan yang berlaku di luar pengetahuan pihak berkuasa.

JPNJ turut menasihati orang awam agar mendapatkan maklumat yang jelas berkaitan keperluan dan kaedah permohonan permit memasuki hutan simpanan kekal di Pejabat Hutan Daerah terdekat sebelum menjalankan apa-apa aktiviti. – Bernama


Masjid di Stockholm kecam tindakan cemar al-Quran

STOCKHOLM, 17 Jamadilawal 1444H, Isnin – Sebuah masjid di ibu negara Sweden, Stockholm, mengutuk penghinaan terhadap kitab suci al-Quran yang dilakukan dalam serangan ke atas fasilitinya, baru-baru ini.

Imej yang dikeluarkan Masjid Pusat Stockholm mengenai serangan pada 2 Disember, menunjukkan kitab suci umat Islam dicemari apabila dirantai dan digantung pada pagar besi di luar masjid.

Pada 6 Disember, pengurusan masjid itu menulis di Facebook bahawa sering mengalami ancaman sedemikian.

“Masjid dan jemaah kami menerima ancaman secara meluas. Pihak yang rasis sentiasa cuba memburuk-burukkan sesiapa yang tidak selari dengan mereka.”

“Mengikat al-Quran dan menggantungnya pada palang taman di sebelah pintu masjid amat memalukan bagi umat Islam.

“Pihak masjid memutuskan untuk berkongsi gambar dan maklumat ini untuk mengelakkan jenayah kebencian terus menjadi normal,” katanya.

Imam dan pengarah masjid, Mahmoud Khalfi berkata, dia secara peribadi menyaksikan al-Quran dibakar di Stockholm Disember lalu.

“Al-Quran adalah kitab suci dalam Islam; itu adalah firman Tuhan. Membakar al-Quran amat menyakitkan bagi kita umat Islam,” katanya.

Serangan terbaharu ini datang ketika sentimen anti-Islam dan serangan Islamofobia semakin meningkat di beberapa negara Barat.

Pemimpin Islam di Eropah dan seluruh dunia telah berulang kali mengutuk serangan tersebut.

Selain itu, kebangkitan ideologi sayap kanan dan penyebaran dasar anti-imigresen telah memburukkan lagi status minoriti agama di Eropah.

Pada bulan April, beberapa bandar Sweden menyaksikan pertempuran berlaku selama beberapa hari kerana tragedi membakar al-Quran.

Sekurang-kurangnya 40 orang cedera  ketika protes ke atas rancangan membakar kitab suci umat Islam oleh kumpulan sayap kanan. – Agensi


Siapakah anggota Kabinet Ismail Sabri?

1. RAMAI yang mengharapkan perubahan ketara, model segar yang selari dengan konsensus baharu mahupun transformasi luar kotak yang bakal dilakukan oleh PM9 dalam membina barisan kabinet kerajaan Malaysia kali ini.

2. Namun, saya merasakan berdasarkan realiti dan praktikaliti ia amat sukar untuk dilaksanakan, terutama apabila DS Ismail Sabri Yaakob akan terpaksa memenuhi permintaan dan desakan pelbagai pihak yang menyokong beliau sebagai PM baharu.

3. Ditambah pula dengan majoriti yang amat sedikit, sudah tentulah kerajaan baharu ini akan menjadi amat tidak stabil jika ada pihak yang cuba menangguk di air keruh dengan mengutamakan diri sendiri dan kepentingan parti masing-masing.

4. Justeru, cadangan ahli Kabinet parti akan berlaku dengan konsep dan cara lama iaitu berdasarkan bilangan ahli parlimen parti-parti yang bernaung di bawah kem kerajaan.

5. Secara logiknya Timbalan PM akan dilantik dari parti BERSATU (BERSATU akan tentukan calonnya) manakala menteri-menteri kanan iaitu kewangan, dalam negeri, pertahanan, ekonomi dan pendidikan akan dibahagi-bahagikan antara calon terbaik dari UMNO, BERSATU, pecahan PKR, PAS dan GPS.

6. Saya berpandangan DS Ismail Sabri perlu berani melantik beberapa orang senator yang merupakan pakar bagi memegang beberapa kementerian kanan contohnya ekonomi dan pendidikan. Selain itu, bekas menteri kewangan harus dikekalkan. Namun seperti yang saya sebutkan di awal tadi ia amat sukar dilakukan dalam keadaan sekarang.

7. Saya juga berharap menteri-menteri yang telah menunjukkan prestasi amat baik sebelum ini dikekalkan terutama yang melibatkan portfolio berkaitan Pelan Pemulihan Negara (PPN) contohnya YB Khairy Jamaluddin sebagai menteri MOSTI.

8. Menteri Pendidikan dan Kesihatan perlu ditukar pada pandangan saya. Begitu juga dengan beberapa menteri lain yang tidak menunjukkan prestasi yang begitu memberangsangkan.

9. Selain itu, saya juga berharap bilangan kementerian dapat dikurangkan. Berdasarkan congakan dan strategi peribadi saya, Kabinet Malaysia mampu beroperasi dengan baik dengan hanya 12 buah kementerian dan 3 menteri di JPM (15 orang menteri keseluruhan).

10. Kami hanya mampu mencadang dan mengharap. Keputusan di tangan yang berkuasa. Semoga barisan Kabinet baharu nanti akan mampu membawa perubahan baharu yang dinantikan seluruh rakyat.

Ir Ts Muhammad Lukman Al Hakim
Setiausaha Agung BERJASA


PEMBELA sokong kebijaksanaan Agong runding dengan Raja-Raja Melayu

BANGI, 8 Rabiulawal 1442H, Ahad – Pertubuhan Pembela-Pembela Islam (PEMBELA) menyokong penuh kebijaksanaan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengadakan rundingan dengan Raja-Raja Melayu bagi memperhalusi cadangan dikemukakan Perdana Menteri.

PEMBELA – gabungan lebih 100 pertubuhan Islam bukan kerajaan – bersangka baik dengan permintaan Jemaah Menteri kepada Agong untuk mengisytiharkan darurat demi kesejahteraan rakyat.

Paling penting, tujuannya untuk mengelakkan mana-mana pihak berkepentingan menangguk di air keruh demi melindungi salah laku masing-masing.

Pengerusi PEMBELA, Haji Aminuddin Yahaya berkata, kuasa eksekutif sebenar bagi Malaysia adalah terletak pada Agong menurut prerogatif dan kaedah-kaedah yang ditetapkan oleh Perlembagaan Persekutuan.

“Justeru, PEMBELA berdiri teguh dengan kebijaksanaan YDPA serta Majlis Raja-raja untuk mencapai keputusan terbaik demi negara tercinta, termasuklah mengeluarkan titah-titah yang wajar,” katanya dalam satu kenyataan, hari ini.

Pada masa sama, Haji Aminuddin meminta umat Islam di negara ini untuk mendoakan kestabilan negara dapat dicapai melalui landasan Islam.

“Semua ahli gabungan PEMBELA serta umat Islam keseluruhannya diajak sama-sama mendoakan ke hadrat Allah supaya maslahah negara serta rakyat jelata dirungkai berlandaskan ajaran Islam,” katanya.

Ketika ini, Al-Sultan Abdullah sedang mengadakan rundingan bersama Raja-Raja Melayu bagi  memperhalusi cadangan Tan Sri Muhyiddin Yassin antaranya termasuk pengisytiharan darurat.

Rundingan ini dibuat selepas Perdana Menteri mengadap Sultan Al-Abdullah di Istana Abdulaziz, Kuantan pada Jumaat lalu.


AUKU: Cukup sekadar pinda, tak perlu mansuhkan

BANGI, 20 Ramadan 1444H, Selasa – Akta Universiti dan Kolej Universiti 1971 (AUKU) tidak perlu dimansuhkan, namun cukup sekadar matlamat penubuhan undang-undang itu dipinda dan diperkasakan dengan hala tuju yang jelas.

Ketua Pemuda BERJASA, Fahmi Bazlan percaya, gesaan memansuhkan AUKU disebabkan pada peringkat awal akta diperkenalkan Tun Dr Mahathir Mohamad adalah untuk menyekat pergerakan mahasiswa yang dieksploitasi Datuk Seri Anwar Ibrahim melalui gerakan reformasi.

Bagaimanapun, beliau berpendapat kerajaan boleh mempertimbangkan untuk melonggarkan sedikit akta itu bagi meraikan semangat aktivisme yang positif, tanpa perlu kepada pemansuhan.

“Kini kebebasan mahasiswa beraktivisme terlampau agresif sehingga mewujudkan gerakan yang songsang dan tidak bermoral, tidak kurang juga adanya gerakan ajaran sesat sehingga menjadi tajaan pihak tertentu yang memusnahkan kualiti dan jaminan masa depan mereka.

“Sepatutnya AUKU boleh berperanan dan ditambah baik untuk mewujudkan satu sistem sokongan kepada universiti bagi mengekalkan matlamat institusi pendidikan tinggi dalam menghasilkan graduan yang berperanan besar dalam mencorak dan kejayaan masa depan negara,” katanya.

Beliau berkata, mahasiswa adalah golongan terpelajar yang mempunyai kedudukan yang tinggi dalam masyarakat.

“Mereka adalah aset negara yang berharga dan perlu diberikan sepenuh perhatian untuk pemerkasaan kualiti dan hasil bagi memenuhi pasaran dan permintaan dalam menggerakkan pertumbuhan ekonomi dan pembangunan negara akan datang.

“Merekalah harapan negara yang boleh memposisikan diri mengisi jawatan penting dalam masyarakat dan negara. Rosak mereka, rosaklah negara,” katanya.

Terdahulu, Kementerian Pendidikan Tinggi (KPT) dijangka membentangkan Rang Undang-Undang berhubung cadangan pindaan dua peruntukan di bawah AUKU 1971 pada persidangan Parlimen hujung tahun ini.

Menterinya, Datuk Seri Mohamed Khaled Nordin berkata, pindaan akta tersebut akan lebih memfokuskan kepada Seksyen 15 dan 16 iaitu peruntukan yang berkaitan dngan pelajar.


Bantuan penempatan 8,000 pelarian Afghanistan di UK akan ditamatkan

LONDON, 6 Syawal 1444H, Khamis – Kira-kira 8,000 pelarian Afghanistan yang dipindahkan ke United Kingdom (UK) selepas Taliban mengambil alih pentadbiran akan diusir daripada hotel penginapan mereka dalam masa terdekat.

Selepas dua tahun tiba di Britain, kesemua pelarian yang ditempatkan di hotel yang ditaja sepenuhnya Jabatan Dalam Negeri dengan skim penempatan semula, dikritik kerana gagal menempatkan mereka di penempatan yang sesuai.

Bagaimanapun, menerusi notis dikeluarkan Jabatan Dalam Negeri kepada pelarian yang masih kekal di hotel menyatakan bahawa bayaran sokongan terhadap kemudahan berkenaan akan ditamatkan 2 Mei depan.

Bulan lalu, kerajaan mengumumkan hasrat untuk menamatkan kemudahan sokongan berkenaan, tetapi pelarian akan diberikan penempatan baharu untuk berpindah.

Namun, hanya sebahagian keluarga sahaja diberikan penempatan manakala selebihnya diarah untuk mencari penempatan sendiri.

Sementara itu, jurucakap Jabatan Dalam Negeri, Alister Carmichael berkata, pihaknya akan memberi sokongan untuk membantu pelarian mencari penempatan baharu.

“Mulai 2 Mei depan, proses pemadanan sedia ada tidak akan wujud lagi, semua pelarian tidak akan menerima peruntukan dan kami menggalakkan anda mencari penginapan sendiri,” katanya.

Keputusan berkenaan terpakai kepada semua pelarian yang tiba di UK di bawah Skim Penempatan Semula Warga Afghanistan serta Dasar Pemindahan dan Penempatan Afghanistan.

Sementara itu, Ketua Pegawai Eksekutif Majlis Pelarian, Enver Solomon mengkritik keputusan kerajaan dan menyifatkan tindakan berkenaan sebagai tidak munasabah kepada pelarian.

Malah, agak mustahil kepada pelarian berkenaan untuk mendapatkan penempatan baharu mampu milik berikutan notis yang terlalu singkat. – Agensi


Negara termiskin dijangka terima vaksin COVID-19 akhir Januari

GENEVA, 24 Jamadilawal 1442H, Jumaat – Negara-negara termiskin di dunia dijangka menerima dos vaksin COVID-19 pertama mereka antara akhir bulan Januari dan pertengahan Februari, kata Pertubuhan Kesihatan Sedunia (WHO) semalam.

Vaksinasi sudah dijalankan di beberapa negara terkaya di dunia, termasuk Amerika Syarikat (AS), Britain, negara-negara Kesatuan Eropah (EU) dan Kanada.

COVAX- inisiatif pemerolehan dan pengedaran vaksin yang dikumpulkan secara global – telah membuat perjanjian untuk mendapatkan dua bilion dos – dan yang pertama akan dilancarkan dalam beberapa minggu, kata Pengarah Jabatan Imunisasi WHO, Kate O’brien.

COVAX menyasarkan bagi mendapatkan vaksin untuk 20 peratus populasi di setiap negara yang berpartisipasi pada akhir tahun ini, dengan pembiayaan dilindungi untuk 92 ekonomi berpendapatan rendah dan pertengahan yang terlibat dalam skema ini.

Ia dipimpin bersama oleh WHO, Pakatan Vaksin Global (GAVI) dan Gabungan Bagi Inovasi Persediaan Epidemik (CEPI).

Ditanya seberapa segera negara berpendapatan rendah Afrika akan mendapat vaksin, O’Brien memberitahu secara langsung dalam media sosial WHO: “Kemudahan ini mempunyai akses kepada lebih dari dua bilion dos vaksin.

“Kami akan mula memberikan vaksin tersebut mungkin pada akhir Januari, dan jika tidak, pasti pada awal Februari dan pertengahan Februari.

“Begitulah negara-negara di Afrika dan Asia Selatan, serta negara-negara lain di seluruh dunia dari 92 ini yang kurang mampu membayar vaksin, sebenarnya akan mendapat vaksin,” katanya. – Agensi


Muafakat Nasional Plus terhenti apabila Perikatan Nasional (PN) ditubuhkan

KOTA TINGGI, 2 Muharram 1444H, Ahad – Cadangan untuk mewujudkan Muafakat Nasional (MN) Plus melibatkan gabungan UMNO, Bersatu dan PAS telah terhenti apabila Perikatan Nasional (PN) ditubuhkan, kata Naib Presiden UMNO, Datuk Seri Mahdzir Khalid.

Beliau berkata. ketika itu sememangnya ada cadangan diwujudkan MN Plus dan Bersatu, tetapi selepas PN didaftarkan, ia sudah berakhir.

Beliau mengulas mengenai kenyataan Pengerusi PN Tan Sri Muhyiddin Yassin yang juga Presiden Bersatu semalam bahawa gabungan tiga parti Melayu terbesar- Bersatu, PAS dan UMNO dilihat mampu memenangi PRU dengan selesa sekiranya MN Plus menjadi realiti.

“Mengenai MN (Plus) itu adalah pendapat peribadi beliau (Muhyiddin), namun perkara itu sudah berakhir dan sudah lebih setahun berlalu.

Pandangan peribadi saya setakat ini, BN dalam perkiraan Pilihan Raya Umum ke-15 (PRU15)  (bertanding) atas sifat solo. Bagaimanapun terpulang kepada keputusan parti,” katanya.

Beliau bercakap pada sidang media selepas merasmikan Perhimpunan Bulanan Kementerian Pembangunan Luar Bandar (KPLB) di Dewan Kejora, hari ini.

Sementara itu, Mahdzir yang juga Menteri Pembangunan Luar Bandar berkata. keputusan Dewan Rakyat meluluskan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti baru-baru ini dan pindaan Perlembagaan Persekutuan berkaitan Perjanjian Malaysia 1963 (MA63) tahun lepas, adalah kejayaan Perdana Menteri Datuk Seri Ismail Sabri Yaakob

Beliau berkata, Ahli Dewan Rakyat dilihat memberikan sokongan kepada Perdana Menteri tanpa mengira parti politik.

“Beliau ada dua kejayaan, pertamanya pindaan Perlembagaan Persekutuan MA63 yang mendapat dua pertiga sokongan, ini pun pembangkang bagi sokongan… lebih 148 orang (menyokong).

“Sekali lagi, Perdana Menteri dapat (sokongan) 209 Ahli Parlimen iaitu lebih dua pertiga majoriti (rang undang-undang berkaitan lompat parti), ini merupakan satu kejayaan beliau,” katanya. – Bernama


Kembali kepada semangat korban manifestasi Aidiladha tahun ini

1. ALHAMDULILLAH, akibat pendemik COVID-19 yang melepasi angka 10,000 seharian, tahun ini sekali lagi kita menyambut Hari Raya Aidiladha dalam norma baharu tanpa aktiviti takbir beramai-ramai di masjid dan tiada ziarah-menziarahi secara bersemuka.

2. Manifestasi Aidiladha bermakna kembali kepada semangat berkorban. Apatah lagi ketika kita berdepan COVID-19 ini, sewajarnya ia menuntut pengorbanan semua pihak tak kira apa bangsa, di mana sahaja supaya bersatu hati , tenaga dan akal fikiran demi melandaikan lekuk jangkitan dan menyahkan segera rakyat dari wabak ini.

3. Pengorbanan bukan sahaja di pihak rakyat tetapi juga kerajaan perlu berkorban demi menyelamatkan negara dari bencana wabak ini serta memulihkan semula ekonomi negara.

4. Dalam soal pendidikan, semua pihak yang terdiri dari KPM, pihak sekolah, ibu bapa, guru, murid dan semua pemegang taruh pendidikan perlu berkorban dengan apa cara sekalipun bagi menyelamatkan generasi dari keciciran pendidikan.

5. Ibrah kisah Nabi Ibrahim AS terhadap anaknya Nabi Ismail AS tidak terhenti pada pengorbanan seorang bapa yang terpaksa merelakan cinta sejati kepada anaknya untuk mencari keredhaan tertinggi dengan menjunjung perintah Ilahi. Lebih dari itu ialah bagaimana Nabi Ibrahim AS berusaha mewariskan pendidikan terbaik untuk generasi selepasnya.

6. Wajar kita melihat masa depan bangsa dengan mewariskan mutu pendidikan terbaik dengan guru-guru yang berkualiti dan prasarana pendidikan yang unggul. Itulah mesej besar erti berkorban. Berkorban membangun generasi melalui acuan pendidikan.

7. Mewakili pimpinan dan ahli-ahli i-Guru mengucapkan Salam Aidiladha kepada seluruh para pendidik dan semua muslimin dan muslimat. Saya mendoakan kesejahteraan dan keselamatan buat semua warga pendidik dan dijauhi dari wabak ini. Semoga seluruh warga pendidik tidak jemu berkorban dan mencurahkan keringat untuk membina generasi berilmu dan bertakwa.

Mohd Azizee Hasan
Presiden i-Guru


Lelaki tikam bilal masjid London dipenjara lebih 11 tahun

LONDON, 29 Rabiulakhir 1442H, Selasa – Seorang lelaki yang bertindak menikam dan mencederakan bilal masjid London pada Februari lalu dijatuhkan hukuman penjara lebih daripada 11 tahun, semalam.

“Daniel Horton, 30, tanpa alamat tetap dijatuhkann hukuman penjara 11 tahun tiga bulan mulai hari ini, Isnin 14 Disember,” menurut Polis Metropolitan dalam satu kenyataan.

Horton mengaku bersalah menikam leher Raafat Maglad ketika sedang solat di Masjid Pusat London, dekat Reagants Park sehingga menyebabkan bilal masjid itu cedera parah.

Perdana Menteri Britain, Boris Johnson menyifatkan insiden itu sebagai peristiwa yang mengerikan.

“Ini adalah kejadian mengerikan sehingga ia boleh berlaku, apatah lagi di tempat ibadah. Saya hanya memikirkan mangsa dan mereka yang terjejas,” tulisnya di Twitter.

Sementara itu, pegawai penyiasat dari Central West, Daniel Jones berkata, tindakan Horton itu adalah serangan kejam di tempat beribadah, di mana tempat yang sepatutnya selamat bagi mangsa.

“Horton masih berani untuk tersenyum ketika dia melihat gambar-gambar mangsa cedera, tanpa menunjukkan rasa penyesalan di atas tindakan keji itu.

“Saya gembira Horton akhirnya dipenjara. Saya ingin berterima kasih pada jemaah masjid yang membantu menangkap Horton dan juga mangsa di atas keberanian serta kerjasama sepanjang penyiasatan,” kata Jones. – Agensi


PPIM gesa siasatan terperinci terhadap kes penderaan Bella

BANGI, 15 Ramadan 1443H, Ahad – Pihak berkuasa digesa mengambil tindakan sewajarnya terhadap individu yang terlibat dalam kes penderaan remaja Down Sindrom dikenali sebagai Bella.

Ketua Aktivis Persatuan Pengguna Islam Malaysia (PPIM), Datuk Nadzim Johan mempersoalkan, peranan pihak berkuasa sehingga membiarkan remaja berkenaan diletakkan di bawah jagaan pengerusi sebuah persatuan yang menjalankan operasi tanpa lesen.

“Dimanakah peranan pihak berkuasa dalam hal ini sehinggakan remaja itu diletakkan di bawah jagaan pengerusi sebuah persatuan yang menjalankan operasi rumah jagaan tanpa lesen?

“Siapa yang membenarkan remaja itu diletakkan di bawah jagaan individu terbabit, siapa pegawai pelindung yang dipertanggungjawabkan untuk memantau kebajikan remaja itu sepanjang tempoh dia berada di pusat penjagaan berkenaan.

“Kita tidak mahu ada pihak berselindung atau melepaskan tanggungjawab mereka,” katanya dalam kenyataan, hari ini.

Nadzim turut mempersoalkan mengapa tiada pemantauan pihak berwajib ke atas kanak-kanak malang berkenaan.

“Kecederaan yang dialami oleh remaja tersebut amat menggerunkan dan pihak berkuasa seharusnya mengenal pasti siapa yang bertanggungjawab mencederakan remaja berkenaan,” katanya.

Nadzim berkata, selain tertuduh yang kini berdepan dengan dakwaan mengabaikan dan menganiaya remaja tersebut, pihak berkuasa seharusnya menyiasat kes itu dengan lebih mendalam.

“Saya difahamkan individu yang diberikan hak penjagaan sementara ini tidak bekerja dan tiada sumber pendapatan.

“Bagaimana seorang yang berada ditahap itu boleh diberikan hak penjagaan terutama sekali remaja dan bayi kurang upaya,” soal beliau.

Lebih memeranjatkan lagi seramai tujuh kanak-kanak termasuk bayi pernah diserahkan oleh pihak Jabatan Kebajikan Masyarakat (JKM) kepada individu tersebut sebelum kes penderaan ini terbongkar.

Justeru, Nadzim berpandangan tiba masanya pihak berkuasa bertindak tegas serta adil dalam semua siasatan yang dijalankan dan bukannya sekadar menyelesaikan kes dengan menuding jari kepada invidivu tertentu yang dijadikan kambing hitam.

“Siapa yang mendera, siapa yang membiarkan, siapa yang meletakkan remaja itu disitu, semua mereka harus dipertanggungjawabkan dan bukan satu individu yang kini didakwa, semua mereka yang diberikan amanah untuk menjaga kebajikan anak ini harus dipertanggungjawabkan,” tegasnya.

Nadzim menjelaskan, terlalu banyak kejadian jenayah yang berlaku di negara ini dan siasatan hanya sekadar dilakukan untuk menutup kes dan tidak ada penyelesaian jangka panjang yang diberikan.

“Jika kita sumbat seorang pelaku ini dalam penjara, apa jaminan pihak berkuasa bahawa individu lain tidak akan melakukan perkara sama ke atas mangsa lain dan apa jaminan JKM perkara ini tidak akan berlaku lagi,” katanya.

Dalam masa sama, PPIM menggesa kerajaan supaya mewujudkan dan melaksanakan protokol tetap yang lebih berkesan dan bertindak dengan lebih tegas dalam semua kes jenayah.

Tegas beliau, pihak berkuasa berkaitan perlu mengambil iktibar di dalam kes penderaan Bella bagi memastikan tidak ada lagi penjawat awam yang gagal dan lalai dalam menjalankan tugas sehingga menyebabkan mangsa lain teraniaya.


Apa tujuan bantu sekolah vernakular tak utamakan semangat nasional?

Oleh Siti Hafidah Abd Ghaffar

BANGI, 26 Rabiulawal 1442H, Khamis – Tiada penjelasan khas untuk peruntukan sekolah vernakular dalam Belanjawan 2021 boleh dianggap sebagai wajar – memandangkan aliran pendidikan mereka jelas tiada ada kepentingan nasional.

Boleh dikatakan juga tidak beretika sekiranya kerajaan memberi peruntukan kepada satu sistem sekolah yang tidak memahami sejarah Malaysia serta tidak mahu mempelajarinya.

Hasilnya pada masa akan datang, sekolah tidak mematuhi Perlembagaan itu akan mengeluarkan pelajar yang hanya menghancurkan sejarah negara.

Profesor di Institut Antarabangsa Pemikiran dan Ketamadun Islam (ISTAC) UIAM, Prof Datuk Dr Ahmad Murad Merican menyifatkan bukanlah sesuatu yang salah dalam pendidikan nasional sekiranya tiada peruntukan kepada sekolah vernakular.

“Secara warasnya apabila kita sebagai sebuah negara mempunyai sekolah kebangsaan, jadi apakah tujuan untuk kita membantu sekolah vernakular setelah pelbagai pengaruh dan nilai negatif yang telah kita bincangkan dari segi integrasi dan kepentingan nasional.

“Sekolah vernakular tidak ada kepentingan nasional, jadi mengapa perlu ada peruntukan,” katanya ketika dihubungi Ismaweb.net hari ini.

Pada masa sama, beliau menyifatkan ketiadaan peruntukan khas itu satu keadaan yang betul demi kepentingan perkembangan dan kemajuan negara.

“Kita faham perkembangan orang Cina di Malaysia mereka bertindak balas terhadap pelbagai dasar dalam masa terdekat ini.

“Namun begitu, kita mesti menegur mereka dan menawarkan nilai-nilai dan sejarah negara yang betul dan sesuai untuk negara bangsa Malaysia,” katanya.

Sebelum ini, Ahli Dewan Negara, Senator Datuk S Ananthan berkata, peruntukan khas untuk sekolah vernakular dalam Belanjawan 2021 perlu diumumkan demi mengelakkan sebarang kekeliruan.

Pengerusi MIC Kedah itu berkata, beliau mendapati tiada pengumuman berhubung peruntukan khas untuk sekolah vernakular walaupun peruntukan sebanyak RM800 juta diumumkan untuk sekolah, kelmarin.

Selain itu, ADUN DAP, V Ganabatirau juga mahu kerajaan mempertimbangkan semula peruntukan khas kepada sekolah vernakular.

“Sebelum ini sejak 2013, tiap-tiap tahun SJKT dan SJKC dapat peruntukan khas RM50 juta masing-masing.

“Kali ini, PN umum RM800 juta secara am untuk semua sekolah. Jadi, kemungkinan sekolah vernakular tidak akan ada keutamaan.

“Kerajaan PN perlu pertimbangkan semula peruntukan khas dalam RM800 juta ini,” dakwanya.


Kabinet Jordan buat keputusan henti pengambilan pekerja bukan warganegara

AMMAN, 19 Ramadan 1444H, Isnin – Mesyuarat Kabinet Jordan yang dipengerusikan Perdana Menteri, Bishr Khasawneh memutuskan untuk meluluskan langkah memudahkan pemindahan pekerja bukan warganegara Jordan ke dalam pelbagai sektor dan aktiviti ekonomi.

Langkah itu bertujuan mengawal selia pasaran buruh negara dan mengurangkan bilangan pekerja haram.

Buat masa ini, pihak kementerian menetapkan tempoh selama tiga bulan untuk melaksanakan prosedur berkenaan, dengan syarat akan dinilai semula selepas tamat tempoh itu.

Susulan keputusan berkenaan, pengambilan ekspatriat dihentikan kecuali bagi pekerja yang terlibat dalam sektor domestik dan mereka yang mempunyai kemahiran khusus selain terlibat dalam sektor pembuatan baju dan tekstil.

Dalam pada itu, Kementerian Tenaga Kerja akan menerbitkan butiran lanjut berhubung prosedur berkenaan dan langkah-langkah sesuai dalam melaksanakannya.

Peraturan baharu tersebut akan diagihkan kepada semua pengarah dan ketua jabatan yang terlibat untuk pengambilan pekerja.

Keputusan berkenaan dibuat berdasarkan peruntukan Perkara (12) Undang-undang Tenaga Kerja no (8) 1996 dan pindaan bagi syarat dan prosedur pengambilan dan penggajian pekerja bukan Jordan 2012. – Agensi


Banjir: Polis cadang tempatkan lima bot bagi setiap IPD

KUALA LUMPUR, 2 Jamadilakhir 1443H, Rabu – Polis Diraja Malaysia (PDRM) bercadang menempatkan lima bot bagi setiap 157 Ibu Pejabat Polis Daerah (IPD) di seluruh negara sebagai tindak balas segera sekiranya berlaku bencana banjir.

Pengarah Jabatan Keselamatan Dalam Negeri dan Ketenteraman Awam Bukit Aman Datuk Hazani Ghazali berkata perkara berkenaan akan dipanjangkan kepada kerajaan untuk pertimbangan.

“PDRM merancang untuk mendapatkan fasiliti keselamatan (bot) untuk kegunaan tindak balas segera jika banjir berlaku di negeri-negeri terjejas.

“Selain itu, PDRM telah diberi tanggungjawab mengetuai penugasan tindak balas bencana dalam jawatankuasa pasukan petugas khas operasi dan pascabencana yang dipengerusikan Ketua Setiausaha Negara (Tan Sri Mohd Zuki Ali),” katanya dalam sidang media khas di Bukit Aman, hari ini. – Bernama


130 anggota polis Terengganu dikena tindakan tatatertib

KEMAMAN, 22 Jamadilawal 1442H, Rabu – Seramai 130 pegawai dan anggota polis di Kontinjen Terengganu telah dikenakan tindakan tatatertib atas pelbagai kesalahan sepanjang tahun lalu.

Ketua Polis Terengganu, Datuk Roslee Chik berkata, ia melibatkan 12 pegawai kanan, 112 anggota berpangkat rendah dan enam pegawai awam.

Katanya, mereka dikenakan tindakan tatatertib atas pelbagai kesalahan termasuk melakukan jenayah.

Roslee berkata, antara jenayah paling serius iaitu seramai 11 daripada mereka disiasat atas kesalahan dadah.

“Manakala, lima daripada anggota dan pegawai polis termasuk seorang berpangkat Asisten Superintendan terpaksa dibuang kerja setelah siasatan tatatertib menyabitkan kesalahannya.

“Seramai 17 orang pula menjalani hukuman tahan kerja manakala sembilan lagi dikenakan hukuman pergantungan kerja sepanjang tahun 2020,” katanya.

Beliau berkata demikian seperti dilapor Kosmo selepas majlis penyampaian pangkat anggota polis, hari ini.

Pada masa sama, beliau menegaskan, pihaknya tidak akan berkompromi jika melibatkan salah laku anggota.

“Tiada kompromi terhadap sebarang pelanggaran salah laku pegawai dan anggota polis kerana ia mencemarkan imej badan keselamatan tersebut,” katanya.


AS senarai hitam syarikat bantu China di Laut China Selatan

WASHINGTON, 8 Muharram 1442H, Khamis – Amerika Syarikat (AS) menyenarai hitam 24 syarikat China dan menyasarkan sejumlah individu yang didakwa menjadi sebahagian daripada tindakan pembinaan dan markas ketenteraan di pulau-pulau yang dipertikaikan di Laut China Selatan.

Jabatan Perdagangan AS berkata, syarikat-syarikat itu memainkan peranan dalam membantu tentera China membina bangunan dan melakukan aktiviti ketenteraan di pulau-pulau buatan yang dikecam antarabangsa di Laut China Selatan.

Syarikat yang disenaraihitamkan oleh Jabatan Perdagangan AS termasuk Guangzhou Haige Communications Group dan beberapa syarikat yang nampaknya mempunyai kaitan dengan China Communications Construction Co, serta Beijing Huanjia Telecommunication, Changzhou Guoguang Data Communications, China Electronics Technology Group Corp dan China Shipbuilding Group.

Sementara itu, Jabatan Negara dalam satu kenyataan berasingan mengatakan, akan mengenakan sekatan visa kepada individu-individu China yang ‘bertanggungjawab atau terlibat dalam’ tindakan tersebut.

Langkah itu menandakan usaha terbaru pemerintahan Donald Trump untuk menidakkan syarikat yang produknya menyokong aktiviti ketenteraan China.

Kedutaan besar China di Washington bagaimanapun tidak membalas permintaan untuk memberi komen.

Sebelum ini, AS mendakwa China melakukan aktiviti ketenteraan di Laut China Selatan dan berusaha menakutkan jiran-jiran Asia yang mungkin ingin mengeksploitasi simpanan minyak dan gasnya yang banyak.

AS telah melakukan operasi kebebasan navigasi dengan menghantar kapal perang ke kawasan itu untuk menegaskan kebebasan akses ke saluran air antarabangsa.

China pula menuntut 90 peratus Laut China Selatan yang kaya dengan sumber, tetapi Brunei, Malaysia, Filipina, Taiwan dan Vietnam juga menuntut sebahagian kawasan di mana sekitar $3 trilion perdagangan dilalui setiap tahun. – Agensi


Gempa bumi landa Mindanoa, Filipina

KUALA LUMPUR, 30 Rabiulawal 1442H, Isnin – Gempa bumi sederhana bermagnitud 5.9 pada skala Richter melanda Mindanoa, Filipina pada pukul 6.37 pagi ini.

Menurut Jabatan Meteorologi Malaysia, gempa bumi itu berlaku kira-kira 18 kilometer (km) Timur Laut dari Bislig, Filipina pada kedalaman 36 km.

Bagaimanapun, kejadian gempa itu tidak membawa ancaman tsunami kepada Malaysia. – Bernama


Misi ke Marikh masa depan UAE: Sarah Al-Amiri

ABU DHABI, 29 Zulkaedah 1441H, Selasa – Emiriah Arab Bersatu (UAE) melancarkan kapal angkasa penjelajah, Hope ke planet Marikh semalam, menandakan misi antara planet pertama oleh negara Arab.

Pelancaran pesawat peninjau itu menyaksikan roket berlepas dari Pusat Angkasa Tanegashima di selatan Jepun pada jam 6:58 pagi waktu tempatan, selepas penundaan minggu lalu susulan cuaca buruk.

Hope atau Al-Amal dalam bahasa Arab adalah sumber kebanggaan UAE iaitu pendatang baharu kepada dunia angkasa lepas.

Pelancaran Hope – dijadualkan 15 Julai lalu – terpaksa ditangguhkan dua kali sebelum ini akibat masalah cuaca berjaya dilancarkan dengan pengiraan 10 saat.

Hope dijangka tiba di orbit planet Marikh pada Februari 2021 sekali gus meraikan ulang tahun ke-50 tahun penyatuan UAE yang merangkumi tujuh emiriah.

Antara matlamat misi ke Marikh ialah bagi mendapatkan gambaran menyeluruh mengenai cuaca di planet itu selain impian lebih besar bagi mewujudkan penempatan manusia di sana dalam tempoh 100 tahun lagi.

Menteri Negara Untuk Kemajuan Sains yang juga Timbalan Pengurus Projek Misi Marikh UAE, Sarah Al-Amiri berkata, misi ini bertujuan memberi gambaran lengkap mengenai kehidupan di Marikh untuk pertama kali serta mempelajari perubahan harian dan musim.

“Ini ialah masa depan UAE. Saya mengucapkan terima kasih kepada UAE kerana diberikan peluang ini,” katanya kepada TV Dubai.

Selain UAE, Amerika Syarikat (AS) dan China turut melancarkan misi ke Marikh pada musim panas ini.

China menyasarkan misi ke Marikh Julai ini membabitkan pendaratan robot kawalan jauh di atas permukaan planet merah itu. – Agensi


Bersatu desak Menteri MOTAC dikenakan tindakan

BANGI, 14 Zulhijjah 1444H, Isnin – Kerajaan perlu mengambil tindakan terhadap Menteri Pelancongan, Seni dan Budaya, Datuk Seri Tiong King Sing yang didakwa menghalang tugas pegawai imigresen di Lapangan Terbang Antarabangsa Kuala Lumpur (KLIA), baru-baru ini.

Naib Presiden Parti Pribumi Bersatu Malaysia (Bersatu), Datuk Seri Ronald Kiandee berkata, tindakan menteri itu melanggar Seksyen 56(1)(g) Akta Imigresen iaitu menghalang sama ada secara aktif atau pasif terhadap mana-mana pegawai imigresen yang sedang menjalankan tugasnya meskipun mempunyai pas khas memasuki Terminal 1 KLIA.

Bahkan, tindakan beliau yang dikatakan mengganggu pegawai imigresen daripada melaksanakan tugas dan amanah menahan pelancong negara asing tersebut secara sah adalah suatu kesalahan di bawah Seksyen 186 Kanun Keseksaan iaitu menghalang seorang penjawat awam melaksanakan tugas.

“Oleh itu, jika benar menteri telah mengganggu seorang pegawai imigresen daripada menjalankan tugas mereka, maka tindakan menteri itu perlu diambil oleh kerajaan,” katanya dalam satu kenyataan, hari ini.

Pada masa sama, Ahli Parlimen Beluran itu menegaskan, dalam apa jua keadaan pegawai awam perlu dibenarkan menjalankan tugas sah mereka tanpa gangguan dan tekanan daripada mana-mana pihak, apatah lagi jika ia membabitkan hal ehwal keselamatan dan kedaulatan negara.

Katanya, insiden seperti ini tidak akan berlaku sekiranya semua pihak menghormati tugas penjawat awam.

“Amaran tegas perlu diberikan kepada mana-mana pihak yang cuba menghalang dan mengganggu tugas pihak berkuasa.

“Penjawat awam hanya menjalankan tugas mereka mengikut bidang tugas dan fungsi mereka. Tidak wajar mereka dihalang atau dikasari dalam apa jua keadaan,” katanya.


Seorang rakyat Palestin terbunuh, 15 lagi cedera di sempadan Gaza

GAZA, 25 Muharram 1443H, Jumaat – Tentera Israel melepaskan tembakan ke arah penunjuk perasaan di sempadan Gaza pada Khamis, hingga mengorbankan seorang rakyat Palestin dan mencederakan 15 yang lain.

Kementerian Kesihatan Gaza memaklumkan, pasukan tentera menggunakan peluru hidup dan gas pemedih mata terhadap penunjuk perasaan ketika mereka berkumpul di sempadan wilayah timur Gaza, lapor Agensi Anadolu.

Ahmed Mustafa Salih, 26 tahun dari Kem Pelarian Jibaliya wilayah utara Gaza terbunuh akibat terkena tembakan. Kanak-kanak dilaporkan antara 15 yang cedera.

Berkumpul di bawah gerakan “unit night confusion” bagi hari keenam, pemuda Palestin mengadakan tunjuk perasaan membantah sekatan Israel, bertindak membakar tayar kereta dan melemparkan bom bunyi di beberapa sempadan. – Bernama


Jangan politikkan isu flat kos rendah di Johor: Sultan Ibrahim

BANGI, 26 Syawal 1444H, Rabu – Sultan Johor, Sultan Ibrahim Sultan Iskandar memberi amaran kepada segelintir pihak supaya tidak menjadikan kenyataan baginda mengenai keadaan flat-flat kos rendah di negeri itu sebagai isu politik.

Sultan Ibrahim bertitah, baginda terpaksa bersuara dan mengemukakan masalah ini kepada Menteri Pembangunan Kerajaan Tempatan (KPKT), Nga Kor Ming kerana rakyat kini menyalahkan pihak berkuasa tempatan (PBT) dan kerajaan negeri.

“Ini bukan perkara baharu. Kerajaan-kerajaan sebelum ini mengetahui mengenai keadaan flat kos rendah di Johor.

“Tetapi mereka tidak berbuat apa-apa. Sekarang, Kerajaan Perpaduan yang baharu terpaksa menguruskan masalah-masalah sampah ini,” titah baginda dalam kenyataan di Facebook Sultan Ibrahim Sultan Iskandar, hari ini.

Baginda bertitah, SWM Environment Sdn Bhd (SWM) sebagai syarikat yang bertanggungjawab menjalankan kerja-kerja pembersihan dan pengutan sampah, langsung tidak memuaskan mutu kerjanya terutama di flat-flat kos rendah.

“Tidak ada elemen politik dalam perkara ini. Jangan jadikan ini sebagai isu politik.

“Kerajaan-kerajaan sebelum ini tidak mengambil peduli akan permasalahan ini, adalah sangat malang Kerajaan Perpaduan kini terpaksa menanggung permasalahan ini,” titah baginda sambil menghargai komitmen Kor Ming datang mengadap, kelmarin.

Sebelum ini, Sultan Ibrahim menzahirkan perasaan kecewa terhadap keadaan bangunan, penyelenggaraan serta tahap kebersihan flat-flat kos rendah di negeri ini.

Baginda bertitah, kebanyakan flat kos rendah di Johor berada dalam keadaan daif serta dipenuhi pelbagai sampah sarap dan seolah-olah rakyat hidup dalam ‘reban ayam’.


COVID-19: Mufti P. Pinang minta masjid, surau buat solat sunat hajat

GEORGE TOWN, 21 Safar 1442H, Jumaat – Jabatan Mufti Pulau Pinang meminta semua masjid dan surau di negeri ini agar melakukan solat sunat hajat berikutan peningkatan kes COVID-19 ketika ini.

Mufti Pulau Pinang Datuk Seri Dr Wan Salim Wan Mohd Noor berkata solat hajat itu bertujuan memohon pemeliharaan dan perlindungan daripada Allah daripada jangkitan penyakit COVID-19.

“Saya telah minta Bahagian Pengurusan Masjid dan Surau Jabatan Agama Islam Negeri Pulau Pinang (JAINPP) untuk maklumkan kepada masjid serta surau agar menunaikan solat sunat hajat supaya Allah melindungi kita semua daripada penyakit COVID-19.

“Selain itu, saya juga memohon semua ahli kariah yang hadir di masjid atau surau supaya membaca qunut nazilah dalam solat berjemaah untuk tujuan sama,” katanya ketika dihubungi Bernama hari ini.

Beliau berkata demikian sebagai mengulas peningkatan kes COVID-19 di negara ini termasuk di Pulau Pinang dengan lapan kes setakat ini membabitkan kluster Penjara Reman di Penjara Reman Pulau Pinang.

Dalam perkembangan lain, Wan Salim menasihatkan semua pihak agar tidak keterlaluan dalam menilai orang sehingga mengecam Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri yang disahkan positif COVID-19, dalam laman sosial.

“Kita sepatutnya menyelidik dengan teliti terlebih dahulu apa sebenarnya yang terjadi, bukan hanya berdasarkan kepada khabar angin yang tidak sahih. Elaklah menghukum seseorang secara yang tidak adil, bimbang akan terlibat dengan fitnah yang akan mendedahkan diri kita kepada dosa besar di sisi Allah,” katanya. – Bernama


AS atau Perancis sekular lebih asli?

1. PERANCIS terkenal dengan Revolusi Perancis 1789 yang meruntuhkan istana dan gereja sebelum mendirikan negara atas asas baharu, iaitu pengasingan negara dari agama secara mutlak.

Konsep yang dikenali sebagai ‘laicite’ atau bahasa mudahnya ‘sekularisme’ adalah konsep yang menjadi teras negara hingga kini.

Sekularisme dipraktikkan dalam bentuk yang paling ekstrem sehinggakan apa-apa juga simbol agama tidak dibenarkan dipamerkan di khalayak awam, malah bertudung bagi seorang muslimah adalah simbol agama di Perancis.

2. Dengan itu, Perancis sering dianggap sebagai negara sekular asli dan jika ingin melihat wajah sebenar sekular, lihatlah ke Perancis menurut pandangan sebahagian pengkaji.

Kes terbaharu yang berlaku di Perancis menguatkan lagi persepsi tersebut.

3. Pada masa sama, banyak negara lain di Barat yang mengambil pendekatan lain dalam mempraktikkan fahaman sekular mereka.

Sebagai contoh, Amerika Syarikat (AS) mewajibkan ahli Kongres mengangkat sumpah menggunakan Bible.

Jadi adakah AS membenarkan praktik agama dalam negara yang sekular itu?

Ataupun adakah AS sebenanya tidak sekular?

4. Barat selepas revolusi, menolak agama secara mutlak.

Itu sebenarnya perkara konsisten hingga ke hari ini.

Perancis, AS, United Kingdom (UK) dan sebagainya adalah serupa dalam prinsip pengasingan agama.

Bagaimanapun, manusia tetap mahu beragama. Maka, ada yang mengecilkan skop praktik agama dalam bentuk yang lebih dikenali sebagai ‘agama orang awam’, dengan menggunakan simbol dan ritual.

Perkara itu adalah dibenarkan, namun meletakkan agama di atas segala sistem dalam negara adalah tidak sama sekali.

Muncul dalam simbol, muncul dalam ritual … itu dibenarkan. Tetapi meletakkan agama di atas segala sistem dalam negara, itu tidak sama sekali.

5. Dari situ kita boleh fahami, apa yang berlaku di Amerika sebenarnya adalah sekularisme dalam bentuknya yang tersendiri.

Dalam apa juga keadaan, agama tetap tidak ada tempat dalam penggubalan polisi negara.

Jika tidak percaya, cubalah daftar satu parti yang membawa konsep dan falsafah agama dan lihat adakah AS membenarkan penubuhannya?

6. Falsafah dan konsep sejati AS adalah ‘e pluribus unum’ iaitu ‘out of many, one’.

Ia adalah slogan yang bermaksud penghapusan semua agama dan fahaman dan hanya menjadi satu sahaja.

Salah satu maksud di dalam slogan itu adalah penolakan agama yang dibawa oleh AS sejak 1776.

Apabila AS secara rasmi menggunakan slogan ‘In God we trust’ pada 1956, ia tidak boleh dilihat sebagai penghapus slogan ‘e pluribus unum’ itu.

Bahkan, sebahagian pengkaji mengatakan itu hanyalah taktik AS untuk mengekang pengaruh komunis pada zaman itu sahaja.

Namun, prinsip penolakan agama tetap diamalkan seperti mana yang boleh disaksikan melalui dasar dalam dan luar negara AS dari dahulu hingga hari ini.

7. Kesimpulannya, manakah sebenarnya sekular asli; AS atau Perancis?

Ulam pernah berkata: “al-kufru millatun wahidah,” yang bermaksud kufur itu adalah agama yang satu.

Ustaz Muhammad Fauzi Asmuni
Timbalan Presiden ISMA


Gempa bumi Sumatera korbankan satu nyawa

JAKARTA, 4 Rabiulawal 1444H, Sabtu – Gempa bumi berukuran 5.8 magnitud melanda wilayah Sumatera, utara Indonesia pada Sabtu mengorbankan satu nyawa, menurut Agensi Meteorologi dan Geofizik (BMKG).

Ketua BMKG, Dwikorita Karnawati berkata, gempa yang dirasai di beberapa bandar itu turut menyebabkan sembilan yang lain cedera dan mendorong penduduk meninggalkan kediaman mereka.

Katanya, kesan gegaran turut mengakibatkan lima rumah rosak dan 53 gempa susulan direkodkan selepas ia mula dirasai pada 2.28 pagi waktu tempatan.

Tiada risiko tsunami namun amaran potensi tanah runtuh di kawasan berbukit dikeluarkan.

Indonesia sering mengalami gempa bumi kerana merentasi ‘Cincin Api Pasifik’, zon aktif secara seismik di mana plat berlainan kerak bumi bertemu.

Pada tahun 2004, gempa bumi dahsyat berukuran 9.1 magnitud dan tsunami di hujung utara Sumatera mengorbankan 226,000 orang di Indonesia, Sri Lanka, India, Thailan dan sembilan negara lain. – Agensi


Penerbangan pertama jemaah haji Malaysia 31 Mei ini

BUKIT GANTANG, 4 Syawal 1443H, Khamis – Penerbangan pertama jemaah haji Malaysia ke Mekah dijadualkan pada 31 Mei ini, kata Menteri di Jabatan Perdana Menteri (Hal Ehwal Agama) Senator Datuk Idris Ahmad.

Beliau berkata segala persiapan bagi urusan tersebut berjalan lancar dan pihaknya sedang menunggu jemaah menjawab surat tawaran yang dihantar Lembaga Tabung Haji (TH) pada 24 April lepas.

“Jemaah yang menerima tawaran itu hendaklah membuat persiapan seperti menyediakan pasport antarabangsa, lengkap vaksin dan mempunyai kesihatan yang baik,” katanya dalam sidang media pada Rumah Terbuka Sempena Hari Raya Aidilfitri 2022 di Kampung Sungai Petai hari ini.

Dilaporkan kuota jemaah haji Malaysia adalah seramai 14,306 orang tahun ini.

Idris berkata jumlah jemaah yang akan menyertai penerbangan pertama dan terakhir sedang dibuat penjadualan semula oleh TH dan beliau menyerahkan perkara itu kepada kebijaksanaan agensi tersebut untuk menguruskannya.

“Pihak TH sedang menunggu mungkin ada jemaah yang menolak tawaran dan TH akan memberikan keutamaan kepada jemaah yang lain,” katanya dan menambah pengurusan haji tahun ini agak mencabar namun yakin TH mempunyai pengalaman dan keupayaan untuk mengendalikannya.

Mengenai rayuan kuota haji, Idris berkata beliau akan membawa surat rayuan daripada Perdana Menteri Datuk Seri Ismail Sabri Yaakob untuk diserahkan kepada Raja Salman Abdulaziz dalam masa terdekat.

Selain itu, Idris berkata pihaknya menyerahkan kepada pihak berkuasa agama untuk membuat siasatan mengenai kes tokoh agama didakwa berjoget di kelab malam.

“Saya tidak berani komen kerana benda itu tak pasti. Biar pihak berkuasa siasat,” katanya ketika diminta pemberita mengulas klip video yang kononnya memaparkan seorang tokoh agama dan penasihat sultan sedang berhibur di sebuah kelab malam. – Bernama


Israel cari ayah, adik-beradik tahanan Palestin lari dari Penjara Gilboa

TEBING BARAT, 1 Safar 1443H, Rabu – Pasukan penjajah Israel mengenakan sekatan keselamatan baharu ke atas bandar Jenin di Tebing Barat utara, ekoran insiden enam warga Palestin melarikan diri dari penjara di utara negara haram itu, baru-baru ini.

Bukan itu sahaja, pasukan itu turut memanggil ayah dan adik lelaki salah seorang tahanan Palestin yang melarikan diri dari penjara memiliki tahap keselamatan tinggi.

Fouad Kahamji dan anaknya Majd – bapa dan adik-beradik kepada tahanan bernama Iham Kahamji yang melarikan diri dari Penjara Gilboa, dipanggil oleh pasukan pendudukan Israel.

Saksi mengatakan satu bahagian pasukan Israel dikerahkan di Dataran Marj Ibn Amer, berhampiran Kelab Kuda Al-Safi, dan di situ tentera penjajah mula memeriksa kad pengenalan penduduk Palestin di kawasan tersebut.

Para saksi berkata, pasukan penjajah menggunakan kenderaan dengan plat pendaftaran Palestin semasa serbuan.

Terdahulu, enam tahanan Palestin melarikan diri dari Penjara Gilboa dengan keselamatan tinggi di utara Israel pada awal pagi.

Mereka dipercayai menggali terowong untuk keluar dari penjara yang dibina pada tahun 2004 untuk tahanan Palestin ‘paling berbahaya’ .

Semua tahanan itu berasal dari Jenin dan dinamakan sebagai Munadil Nafayat, 26, dari Yaabad; Mahmoud dan Mohammad Al-Arida, kedua-duanya dari Arraba; Iham Kahamji, 35, dari Kufr Dan; dan Yaqoub Qadiri, 49, dari Deir al-Basha.

Sebilangan besar menghabiskan hampir 20 tahun atau lebih di dalam penjara untuk menjalani hukuman seumur hidup.

Banduan keenam bernama Zakaria Zubeidi, yang dipenjarakan pada tahun 2019 walaupun dia belum dijatuhi hukuman kerana melakukan jenayah. – Agensi


PBB dedah ramai rakyat Asia Tenggara dipaksa jadi ‘scammer’

GENEVA, 13 Safar 1445H, Rabu – Pertubuhan Bangsa-Bangsa Bersatu (PBB) mendedahkan ratusan ribu rakyat di Asia Tenggara dipaksa untuk melakukan aktiviti penipuan dalam talian.

PBB dalam laporannya berkata, ramai individu diperdagangan untuk melakukan jenayah dalam talian dan berdepan pelanggaran serius seperti penyeksaan atau keganasan seksual.

Ketua Hak Asasi Manusia PBB, Volker Turk berkata, mereka yang dipaksa terbabit sindiket penipuan ini turut berdepan layanan tidak berperikemanusiaan termasuk melakukan jenayah.

“Mereka sebenarnya menjadi mangsa dan bukan penjenayah,” katanya.

Turk menjelaskan, skala aktiviti penipuan itu sukar diukur berikutan sikap berahsia dalam kalangan masyarakat Asia Tenggara, selain terdapat jurang dalam tindak balas pihak berkuasa.

Bagaimanapun, daripada sumber yang boleh dipercayai menunjukkan kira-kira 120,000 penduduk di Myanmar dipaksa melakukan penipuan dalam talian.

Manakala, di Cambodia pula membabitkan 100,000 mangsa.

Laos, Filipina dan Thailand adalah antara negara lain di rantau ini yang dikenalpasti sebagai negara destinasi atau transit utama.- Agensi


Kanak-kanak 3 tahun maut terjatuh dari tingkat 10

KUALA LUMPUR, 22 Zulkaedah 1443H, Rabu – Seorang kanak-kanak lelaki berumur tiga tahun maut selepas terjatuh dari tingkat 10 sebuah kondominium di Jalan Dutamas di sini, petang ini.

Mayat kanak-kanak itu ditemukan di tingkat tiga kondomium itu.

Ketua Polis Daerah Sentul, ACP Beh Eng Lai berkata, pihaknya menerima panggilan MERS 999 berhubung kemalangan terbabit kira-kira jam 3.30 petang tadi.

“Mangsa disahkan meninggal di tempat kejadian oleh pasukan perubatan Hospital Kuala Lumpur,” katanya kepada Bernama.

Menurut Beh, sebelum kejadian mangsa dan ibunya berada di ruang tamu sebelum mangsa berlari ke bilik air dan memanjat tab mandi lalu naik ke atas tembok dalam tandas itu.

“Mangsa dipercayai membuka tingkap tandas sebelum menyusup keluar dan terjatuh di perimeter laluan bomba di tingkat tiga,” katanya.

Difahamkan ibu mangsa yang berusia 32 tahun kemudian turun memaklumkan kepada pengurusan mengenai kejadian itu.

Beh berkata, polis sedang menyiasat dengan lebih lanjut berhubung kejadian itu.

Mayat mangsa dibawa keluar oleh ibu mangsa pada kira-kira jam 7.30 malam sebelum menaiki kenderaan polis ke Hospital Kuala Lumpur (HKL) untuk proses bedah siasat.-  Bernama


Kerajaan Melaka tumbang: Pengumuman khas petang ini

MELAKA, 28 Safar 1443H, Selasa – Krisis politik Melaka dijangka mencapai solusi selepas beberapa pihak mengadakan perbincangan dengan Yang di-Pertua Melaka, Tun Mohd Ali Mohd Rustam secara dalam talian.

Walaupun, Mohd Ali menjalani kuarantin kendiri selama tujuh hari bermula 30 September lalu, namun perbincangan sudah dilaksanakan menerusi panggilan telefon, malam tadi.

Sumber Istana Melaka berkata, pengumuman berkenaan dijangka dibuat Speaker Dewan Undangan Negeri (DUN), Datuk Seri Ab Rauf Yusoh kira-kira jam 3 petang ini.

“Difahamkan Mohd Ali sudah membuat keputusan hasil perbincangan itu dan ia akan diumumkan hari ini.

“Saya tidak pasti sama ada pengumuman akan dibuat Speaker DUN, Setiausaha Kerajaan Negeri atau Ketua Menteri. Tunggu saja jemputan untuk media nanti,” katanya seperti dilapor portal tempatan.

Krisis politik Melaka tercetus selepas empat Ahli Dewan Undangan Negeri (ADUN) daripada Barisan Nasional (BN), Perikatan Nasional (PN) dan Bebas mengumumkan menarik sokongan terhadap kerajaan negeri pimpinan Datuk Seri Sulaiman Md Ali.

Mereka ialah bekas Ketua Menteri Melaka, Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Noor Effandi Ahmad (BERSATU-Telok Mas) dan Datuk Norhizam Hassan Baktee (Bebas-Pengkalan Batu).

Perkembangan itu secara teknikal menyaksikan Kerajaan Melaka tumbang kerana hilang majoriti sokongan.


PRU15: Parti Melayu tak untung bertanding tiga penjuru, hanya rugikan ummah

KANGAR, 11 Rejab 1442H, Selasa – Tiada parti Melayu yang akan memperoleh keuntungan sekiranya berlaku pertembungan tiga penjuru pada Pilihan Raya Umum ke-15 (PRU15).

Bukan itu sahaja, kata Mursyidul Am PAS, Tuan Guru Datuk Hashim Jasin, ia hanya akan merugikan ummah dan dibimbangi boleh menggugat kestabilan politik negara.

Bahkan, lebih malang lagi, perpecahan di antara parti-parti Melayu utama hanya akan memberi keuntungan kepada musuh, sekali gus menyebabkan kerugian baik buat UMNO, PAS mahupun Parti Pribumi Bersatu Malaysia (Bersatu).

“Kita mesti belajar daripada PRU lepas, walaupun masuk bertanding banyak tetapi kemenangan hanya sedikit kerana berlaku pertembungan tiga penjuru.

“Tiada parti akan mendapat keuntungan, PAS, UMNO dan Bersatu semua akan rugi jika berlaku pertandingan tiga penjuru.

“Susah untuk kita mencapai kemenangan, sedangkan kita mempunyai peluang besar jika bersatu,” katanya seperti dilapor Harakahdaily, hari ini.

Tuan Guru Hashim juga berkata, dengan gandingan PAS dan UMNO dalam Muafakat Nasional (MN), kemenangan mungkin dapat dicapai.

Namun, tegasnya, kekuatan parti Melayu akan makin bertambah dengan kehadiran Bersatu.

“Kita mahukan kemenangan majoriti sehingga kita boleh mengubah Perlembagaan ke arah memperkasakan perundangan Islam.

“Sebab itu PAS beria-ia menyatukan ketiga-tiga parti tersebut walaupun pada peringkat permulaan hanya dengan UMNO, tetapi ke arah untuk mencapai matlamat itu perlu ajak bersama Bersatu,” katanya.


Peruntukan J-Kom dikurangkan jadi RM40.5 juta

KUALA LUMPUR, 24 Rabiulakhir 1442H, Khamis – Peruntukan RM85.5 juta untuk Jabatan Komunikasi Komuniti (J-Kom) di bawah Kementerian Komunikasi dan Multimedia telah dikurangkan menjadi RM40.5 juta.

Ini bermakna sebanyak RM45 juta dikurangkan untuk JKom, yang sebelumnya dikenali sebagai Jabatan Hal Ehwal Khas (Jasa), kata Timbalan Menteri Kewangan, Abdul Rahim Bakri, yang mengemukakan usul untuk mengurangkan peruntukan kepada 500 kakitangan kontrak di bawah JKom.

Sebelum peruntukan untuk JKom, ada perdebatan antara Ahli Parlimen dari kedua-dua belah pihak baik kerajaan mahupun pembangkan, dengan Ahli Parlimen gabungan kerajaan berpendapat untuk menyokong jabatan kerajaan kontroversi itu.

Menurut Nik Muhammad Zawawi Salleh (PN-Pasir Putih), perlu ada JKom kerana jabatan itu akan memastikan rakyat Malaysia memahami agenda pemerintah.

Beliau juga menambah bahawa hubungan antara pemerintah dan rakyat sangat penting.

“Itulah sebabnya ia merupakan peruntukan yang sangat relevan,” katanya, mencetuskan pertelingkahan daripada beberapa Ahli Parlimen pembangkang.

Ramkarpal Singh (PH-Bukit Gelugor), yang berdiri semasa ucapan Nik Muhammad, bertanya apakah peruntukan untuk JKom akan lebih baik dibelanjakan untuk memerangi COVID-19.

“Peruntukan (untuk JKom) besar kerana agenda pemerintah besar. Agenda besar memerlukan peruntukan yang lebih besar,” kata Zawawi, menyebabkan RSN Rayer (PH-Jelutong) berdiri sebagai tunjuk perasaan sebelum mikrofonnya ditutup oleh Speaker Datuk Azhar Azizan Harun.

“Ini adalah sesi debat, bukan sesi perbalahan,” kata Azhar.

Khalid Abdul Samad (PH-Shah Alam), yang kemudian bersuara, menjelaskan bahawa Jasa ditutup oleh Pakatan Harapan kerana ia digunakan sebagai proksi alat politik dan penyokong politik untuk menyebarkan propaganda pemerintah.

Beliau menunjukkan bahawa di bawah Belanjawan 2021, RM158 juta diperuntukkan kepada Jabatan Penerangan dan RM479 juta diperuntukkan kepada RTM.

“Sekiranya peruntukan untuk Jabatan Penerangan dan RTM tidak mencukupi, maka sangat memalukan.

“Jasa adalah alat propaganda pemerintah untuk memutihkan kerajaan saat ini,” katanya.

Perbahasan mengenai usul untuk mengurangkan peruntukan JKom kemudian diteruskan sehingga dipersetujui dengan sebulat suara.


COVID-19: Shanghai rekod kes kematian tertinggi

BEIJING, 22 Ramadan 1443H, Ahad – Shanghai terus merekodkan peningkatan kes kematian akibat COVID-19 dengan jumlah terkini sebanyak 39 kes hari ini – angka tertinggi sejak penutupan selama berminggu-minggu bermula.

Bandar terbesar di China itu hanya mengumumkan kematian pertamanya pada 18 April lalu, walaupun kes mencecah ribuan setiap hari sejak beberapa minggu kebelakangan ini.

Data Suruhanjaya Kesihatan Kebangsaan hari ini menunjukkan 39 lagi kes kematian baharu direkodkan menjadikan keseluruhannya kepada 87, manakala negara mencatatkan hampir 22,000 kes jangkitan baharu.

Angka kematian tertinggi di Shanghai adalah sebanyak 12 kes, iaitu sehari sebelumnya.

Sementara itu, 22 kes jangkitan baharu direkodkan di Beijing selepas pegawai memberi amaran supaya tindakan segera diambil pada Sabtu.

Pegawai kesihatan, Pang Xinghuo berkata, pemerhatian awal menunjukka COVID-19 telah menular di ibu negara, yang menjejaskan sekolah dan golongan pelancong.

“Risiko untuk berlaku transmisi tersembunyi adalah tinggi. Seluruh bandar Beijing mesti bertindak segera,” katanya.

Ketika kebanyakan negara dunia mula longgarkan sekatan, China – negara ekonomi kedua terbesar dunia – kini bergelut untuk mengekang wabak COVID-19 yang dikatakan terburuk dalam tempoh dua tahun ini, dengan melaksanakan penutupan dan ujian saringan besar-besaran demi mencapai dasar sifar wabak. – Agensi


Tak jaga jarak sosial di majlis kahwin, lebih 20 positif COVID-19

ABU DHABI, 6 Zulhijjah 1441H, Isnin – Lebih 20 orang disahkan positif wabak COVID-19 selepas menghadiri majlis perkahwinan di Abu Dhabi, lapor pejabat berita tempatan Emarat Al Youm yang memetik Pusat Kesihatan Awam.

Dilaporkan, punca mereka dijangkiti kerana tidak mengamalkan langkah penjarakan sosial.

Emiriah Arab Bersatu (UAE) pada awalnya melarang perhimpunan sosial, termasuk perkahwinan pada bulan Mac sebagai sebahagian daripada langkah untuk membendung penularan coronavirus melalui interaksi kumpulan.

Bagaimanapun, pihak berkuasa menarik semula sebahagian besar arahan sekatan dan membenarkan kegiatan komuniti di tempat awam termasuk sukan dan pusat membeli-belah, tetapi dengan langkah-langkah penjarakan sosial.

Menurut Pusat Kesihatan Awam Abu Dhabi seperti yang dilapor Gulf News, para tetamu di majlis perkahwinan itu didapati positif selepas gagal menjaga jarak sosial.

Pusat itu juga memberi amaran dan mengingatkan penduduk UAE untuk melakukan langkah pencegahan bagi membendung penyebaran wabak dengan lebih meluas.

UAE telah melaporkan 58,913 kes coronavirus yang sebahagian besarnya telah pulih.

Angka kematian akibat pandemik itu ialah seramai 344 orang. – Agensi


COVID-19: Selangor catat kadar kebolehjangkitan tertinggi

KUALA LUMPUR, 4 Jamadilakhir 1442H, Sabtu – Selangor mencatatkan kadar kebolehjangkitan (Rt) COVID-19 harian tertinggi di negara ini iaitu pada 1.13 setakat semalam, kata Ketua Pengarah Kesihatan Tan Sri Dr Noor Hisham Abdullah.

Berdasarkan infografik yang dikongsikan menerusi akaun Twitter beliau, Johor merekodkan Rt kedua tertinggi pada 1.12, diikuti Melaka (1.09), Kuala Lumpur (1.06), Sarawak (1.05), Pahang (1.01) dan Terengganu (1.00).

Negeri-negeri lain mencatatkan bacaan di bawah satu iaitu Perak 0.95, Pulau Pinang (0.92), Negeri Sembilan (0.89), Labuan (0.88), Kedah (0.86), Sabah (0.85), Putrajaya (0.80), Kelantan (0.76) dan Perlis (0.62).

Rt untuk seluruh negara pula ialah 0.99, katanya. – Bernama


Gaza ‘terasing’! Rangkaian komunikasi, internet kini terputus

GAZA, 13 Rabiulakhir 1445H, Sabtu – Rangkaian komunikasi, internet dan telefon terputus di Gaza apabila Israel mengisytiharkan memasuki ‘fasa baharu’ dalam serangannya ke atas wilayah terkepung itu.

Wartawan di lapangan tidak lagi dapat berinteraksi dengan bilik berita dan dibimbangi Israel akan menggunakan keadaan itu untuk melakukan jenayah perang lebih besar terhadap penduduk, apabila kejadian sebenar tidak lagi dapat dimaklumkan kepada dunia termasuk bantuan antarabangsa.

Ini bermakna, rakyat Palestin di Gaza tidak lagi boleh memanggil ambulans atau pasukan pertahanan awam untuk membantu dalam operasi menyelamat selepas Israel menyasarkan kawasan kejiranan mereka.

Laporan dari kawasan itu juga mendedahkan, gegaran lebih kuat dari dalam tanah dirasai sejauh berbatu-batu, di mana penganalisis percaya Israel menggunakan bom baharu untuk menembusi terowong pejuang Hamas.

Israel mendakwa, terowong demikian wujud di bawah Hospital Shifa, talian hayat penting bagi rakyat Palestin di utara Gaza, di mana kira-kira 5,000 kem pelarian dalaman (IDP) berlindung.

Dalam video yang dikeluarkan di saluran media sosialnya, Israel menunjukkan bagaimana Hamas membina sebuah bandar di bawah tanah tapak hospital, namun tidak memberikan bukti terhadap dakwaannya.

Atas sebab itu, penganalisis percaya Israel merancang untuk menyasarkan Hospital Al-Shifa selepas memberitahu pentadbirannya untuk mengosongkan premis itu awal minggu ini.

Setakat ini, lebih 7,300 rakyat Palestin syahid dalam serangan tanpa henti Israel ke atas Semenanjung Gaza sejak 7 Oktober lalu.

Keadaan itu menyebabkan 2.3 juta penduduk Gaza bergelut dengan kekurangan makanan, air bersih dan ubat-ubatan akibat pengeboman besar-besaran Israel dan sekatan secara total ke atas wilayah itu. – Agensi


13 bot nelayan asing ditenggelam sehingga Julai tahun ini

KOTA BHARU, 5 Zulhijjah 1441H, Ahad – Sehingga Julai tahun ini 13 bot nelayan asing yang ditahan kerana menceroboh perairan negara ini sudah dilupuskan, kata Timbalan Menteri Pertanian dan Industri Makanan II (MAFI) Datuk Che Abdullah Mat Nawi.

Beliau berkata tindakan melupuskan bot pukat tunda dan pukat jerut itu adalah sebagai amaran kepada nelayan asing agar tidak sewenang-wenangnya melakukan pencerobohan bagi menangkap ikan di perairan negara ini.

Katanya pada masa sama, bot yang dilupuskan secara ditenggelamkan itu akan menjadi tukun tiruan bagi pembiakan ikan dan menghalang pencerobohan bot pukat tunda di kawasan lima batu nautika.

“Pihak kementerian amat prihatin berkaitan isu pencerobohan bot nelayan asing ke perairan negara yang mengakibatkan ketirisan hasil laut dianggarkan bernilai RM6 bilion setahun dan memberi kesan kepada ekonomi rakyat Malaysia.

Sehubungan itu, MAFI melalui Jabatan Perikanan Malaysia (DOF) komited melaksanakan operasi bersepadu bersama agensi penguatkuasaan melibatkan Agensi Penguatkuasaan Maritim Malaysia (APMM) dan Pasukan Polis Marin (PPM) bagi membanteras pencerobohan bot asing terutamanya di perairan pantai timur Malaysia,” katanya kepada pemberita selepas menyaksikan pelupusan tiga bot nelayan Vietnam di perairan Kuala Besar di sini, hari ini.

Che Abdullah berkata proses pelupusan tiga bot rampasan nelayan asing itu adalah yang telah dilucut hak di bawah Akta Perikanan 1985.

“Kaedah pelupusan bot rampasan asing ini secara ditenggelamkan sebagai tukun tiruan bagi tujuan pemuliharaan sumber stok ikan. Dalam masa yang sama Institut Sumber Marin Asia Tenggara (ISMAT), DOF dapat menjalankan kajian terhadap bot rampasan asing yang dijadikan tukun tiruan dan impak kepada sumber perikanan.

“Di samping itu, pelupusan bot dengan kaedah penenggelaman memberikan manfaat kepada para nelayan kerana ia akan menjadi habitat perikanan yang baru sekali gus dapat menjana ekonomi para nelayan,” katanya.

Jelasnya kerajaan mengharapkan pelupusan bot-bot rampasan ini akan memberi amaran dan pengajaran kepada mana-mana bot asing yang cuba menceroboh perairan Malaysia.

Che Abdullah berkata Rang Undang-Undang (RUU) Perikanan (Pindaan 2019) telah mendapat kelulusan Parlimen bagi meningkatkan kadar denda dan mengekang pencerobohan nelayan asing ke dalam perairan negara iaitu denda maksimum bagi nakhoda bot asing yang menceroboh perairan Malaysia dinaikkan daripada RM1 juta kepada RM6 juta, selain penalti bagi tiap-tiap anggota kru juga dinaikkan daripada RM100,000 kepada RM600,000.

“Kerajaan Malaysia begitu komited dalam memerangi isu “penangkapan ikan secara haram, tidak terkawal dan tidak dilaporkan (IUU) dan melalui penubuhan Mesyuarat Jawatankuasa Induk dan Jawatankuasa Kerja IUU di peringkat nasional, usaha-usaha ke arah membanteras kegiatan IUU dipertingkatkan.

“Selain itu, kerjasama serantau untuk membanteras penangkapan ikan secara haram (Regional Plan Of Action (RPOA-IUU) juga diperkukuhkan melalui platfom bilateral dengan negara-negara ASEAN terutamanya,” katanya. – Bernama


Saringan semua penduduk Amanjaya selesai seminggu lagi

PENDANG, 10 Muharram 1442H, Sabtu – Saringan COVID-19 ke atas semua 22,360 penduduk di kawasan Amanjaya, Sungai Petani yang dikenakan Perintah Kawalan Pergerakan Diperketatkan (PKPD) Bersasar dijangka selesai dalam tempoh lebih seminggu.

Pengerusi Jawatankuasa Kesihatan dan Pihak Berkuasa Tempatan, Datuk Dr Mohd Hayati Othman berkata, setakat semalam, lebih 3,000 penduduk telah disaring manakala 2,000 lagi dijangka menjalani saringan hari ini.

“Kita yakin 22,360 penduduk di Amanjaya, Sungai Petani akan keluar melakukan saringan seperti yang diarahkan oleh Kementerian Kesihatan Malaysia dan kita jangka saringan terhadap kesemua penduduk akan mengambil masa lebih seminggu.

“Cuma saya minta mereka yang dipakaikan gelang merah jambu, jangan pula ada yang ingkar arahan,” katanya kepada pemberita pada Majlis Penyerahan Sumbangan Masjid di Parlimen Pendang di sini.

Khamis lalu, Menteri Kanan (Keselamatan) Datuk Seri Ismail Sabri Yaakob mengumumkan pelaksanaan PKPD Bersasar di Amanjaya, Sungai Petani berkuat kuasa semalam sehingga satu tempoh yang akan diumumkan kelak.

Perintah itu membabitkan tiga zon iaitu Kenanga, Mawar dan Melur melibatkan sejumlah 22,360 isi rumah merangkumi 265 kediaman.

Mohd Hayati juga berkata, kerajaan negeri telah mengesyorkan kepada kerajaan persekutuan agar PKPD dilaksanakan secara lebih meluas di kawasan yang dikenal pasti dan beberapa kawasan lain bagi membendung penularan COVID-19 yang dicetuskan oleh beberapa kluster di negeri itu.

“Kita memang syorkan supaya PKPD ini diadakan dengan meluas kepada kerajaan persekutuan namun kita dimaklumkan mengenai kekangan antaranya dari segi penempatan anggota keselamatan yang terhad untuk mengawal kawasan yang luas.

“Selain itu, dana yang besar diperlukan untuk mengagihkan bantuan kepada penduduk terjejas atau berada di kawasan perintah terbabit,” katanya. – Bernama


Keputusan SPM 2022 8 Jun

BANGI, 9 Zulkaedah 1444H, Isnin – Keputusan peperiksaan Sijil Pelajaran Malaysia (SPM) 2022 akan diumumkan pada 8 Jun ini.

Kementerian Pendidikan Malaysia (KPM) berkata, calon boleh memperoleh keputusan peperiksaan mereka daripada sekolah masing-masing mulai jam 10 pagi pada hari sama.

Katanya, bagi calon persendirian, keputusan peperiksaan akan dihantar melalui pos atau calon boleh menghubungi Jabatan Pendidikan Negeri tempat calon mendaftar untuk menduduki peperiksaan.

“Di samping itu, calon sekolah dan persendirian juga boleh membuat semakan keputusan peperiksaan melalui kaedah berikut secara dalam talian di pautan myresultspm.moe.gov.my untuk mendapatkan slip keputusan peperiksaan SPM Tahun 2022,” katanya dalam satu kenyataan.

KPM berkata, perkhidmatan itu akan diaktifkan mulai jam 10 pagi pada 8 Jun ini sehingga jam 6 petang pada 14 Jun.

Selain itu, semakan boleh dilakukan melalui sistem pesanan ringkas (SMS) dengan menaip SPM<jarak>NoKP<jarak>AngkaGiliran dan hantar ke 15888.

“KPM mengucapkan tahniah dan selamat maju jaya kepada semua calon SPM tahun 2022,” katanya.

Pada tahun lalu, seramai 403,637 calon telah mendaftar untuk menduduki peperiksaan SPM Tahun 2022 di 3,355 buah pusat peperiksaan di seluruh negara ini.


31 lagi kertas siasatan berkait kempen PRU15 dibuka

KUALA LUMPUR, 18 Rabiulakhir 1444H, Isnin – Polis Diraja Malaysia (PDRM) membuka 31 kertas siasatan berhubung pelbagai kesalahan yang berkaitan dengan kempen Pilihan Raya Umum ke-15 (PRU15), semalam.

Pengarah Operasi PRU15 PDRM, Datuk Seri Hazani Ghazali berkata, ia melibatkan tujuh kertas siasatan di Perak, lima di Kedah, Negeri Sembilan (empat), Johor (empat), Selangor (tiga), Pahang (dua), Kelantan (dua), Sabah (dua) dan masing-masing satu di Kuala Lumpur dan Sarawak.

Beliau berkata, antara kesalahan yang disiasat adalah berkaitan perbuatan menghasut, ugutan jenayah, merosakkan bendera dan papan tanda milik parti politik, calon disiasat mengikut Seksyen 427, 436, 505(b) Kanun Keseksaan, dan beberapa kesalahan mengikut Akta Komunikasi dan Multimedia 1998 serta Akta Kesalahan Pilihan Raya 1954.

Katanya, empat individu ditahan, termasuk dua di Johor, yang melibatkan seorang lelaki disyaki membakar khemah di bilik gerakan sebuah parti politik Taman Mutiara di Batu Pahat, dan seorang lagi lelaki di Kluang kerana merosakkan bahan kempen.

Dalam satu kenyataan di sini beliau berkata, dua lagi yang ditahan, masing-masing di Ipoh, Perak serta Kuching, Sarawak; sedang disiasat berkaitan perbuatan merosakkan poster dan bendera calon parti.

Hazani berkata, pihaknya turut mengesan penganjuran empat ceramah politik tanpa permit iaitu tiga di Johor dan satu di Perlis.

Sebanyak 2,211 permit mengadakan ceramah sepanjang kempen PRU15 dikeluarkan semalam iaitu Sabah (612), Sarawak (294), Perak (258), Johor (177), Kedah (162), Pahang (138), Selangor (119), Terengganu (102), Kelantan (95), Negeri Sembilan (92), Melaka (76), Pulau Pinang (47), Kuala Lumpur (27) dan Perlis (12).

Sementara itu di KUANTAN, polis Pahang membuka dua kertas siasatan berkaitan PRU15 melibatkan kesalahan merosakkan bendera dan papan iklan milik parti politik dan calon bertanding.

Ketua Polis Pahang, Datuk Seri Ramli Mohamed Yoosuf berkata, dua kes itu masing-masing dilaporkan berlaku di Felda Lembah Klau, Raub dan Kampung Meranti Nenasi, Pekan.

“Polis menerima laporan bendera dan kain rentang parti dicabut dan dibuang dalam longkang di Raub manakala di Pekan, laporan adalah berkaitan 30 bendera dan satu papan iklan calon Dewan Undangan Negeri Bebar di sepanjang jalan dicabut dan dirosakkan,” katanya.

Kedua-dua kesalahan itu disiasat di bawah Seksyen 427 Kanun Keseksaan iaitu melakukan khianat yang memperuntukkan hukuman penjara maksimum lima tahun atau dengan denda atau kedua-duannya, jika sabit kesalahan, katanya dalam kenyataan hari ini.- Bernama


Cukai vape buka ruang besar ketagihan nikotin pada kanak-kanak, remaja

BANGI, 12 Ramadan 1444H, Isnin – Ikatan Pengamal Perubatan dan Kesihatan Muslim Malaysia (I-Medik) membantah keputusan kerajaan mewartakan Pindaan Perintah Racun (Pindaan Senarai Racun) 2023, yang mengecualikan tampalan cecair dan gel nikotin daripada senarai racun yang perlu dipantau.

Tindakan itu bagi membolehkan kerajaan mengutip cukap ke atas produk-produk rokok elektronik dan vape, sepertimana Warta Kerajaan Persekutuan yang dikeluarkan Perdana Menteri, Datuk Seri Anwar Ibrahim pada 31 Mac lalu.

Bimbang dengan kesan terhadap keputusan itu, Ketua Unit Kesihatan Awam I-Medik, Dr Mohd Ihsanuddin Abas berkata, langkah terbabit menjadikan penggunaan cecair nikotin bagi produk rokok elektronik dan vape tidak lagi dipantau di bawah Akta Racun 1952, termasuk membolehkan penjualannya kepada masyarakat kerana tiada undang-undang khusus berkenaan penjualan ‘candu’ vape sehingga kini.

“Keputusan Menteri Kesihatan ini boleh membuka ruang besar penggunaan dan ketagihan nikotin berleluasa melalui penggunaan rokok elektronik dan vape tanpa kawalan dalam kalangan masyarakat termasuklah kanak-kanak dan remaja.

“Ini kerana tiada undang-undang semasa yang boleh menyekat kanak-kanak dan remaja mendapatkan cecair nikotin dan menghisap ‘candu’ vape apabila pindaan ini dibuat.

“Malah, Pengerusi Majlis Kawalan Tembakau Malaysia, Dr M Muralitharan menyatakan penjualan cecair nikotin juga tidak dikawal di bawah Akta Makanan 1983,” katanya dalam kenyataan.

Selain itu, Dr Mohd Ihsanuddin turut bimbang pindaan berkenaan akan menjejaskan komitmen kerajaan terhadap Polisi Generasi Penamat (GEG) yang diumumkan pada tahun lalu.

“Mantan Menteri Kesihatan, Khairy Jamaluddin telah membentangkan Rang Undang-Undang Kawalan Produk Tembakau dan Merokok 2022 pada Oktober 2022, namun begitu ia belum diluluskan dan perlu diperhalusi oleh Parlimen dan masih belum dibentangkan semula sehingga kini.

“Semua pihak memahami RUU Kawalan Produk Tembakau dan Merokok 2022 ini adalah bertujuan untuk melindungi generasi muda daripada terjebak dengan tabiat merokok, selain mengurangkan kematian akibat penyakit berkait rokok,” katanya.

Beliau menjelaskan, usaha itu juga adalah strategi Kementerian Kesihatan (KKM) bagi mengurangkan kadar perokok di Malaysia kepada lima peratus menjelang 2040, berbanding 21 peratus ketika ini.

Justeru tegasnya, menjadi satu tanggungjawab dan kewajiban kerajaan untuk menyegerakan kelulusan RUU berkenaan sebelum melaksanakan sebarang tindakan berkait isu ini.

“I-Medik ingin menegaskan kembali pendirian dan komitmen kami untuk mendesak kerajaan menghalang sebarang usaha penggunaan dan penjualan nikotin tanpa kawalan dibenarkan di dalam masyarakat.

“I-Medik sebagai sebuah NGO perubatan dan kesihatan juga menyatakan kerisauan akan kelemahan mekanisme kawalan penjualan rokok elektronik dan vape dalam masyarakat hari ini yang menunjukkan peningkatan penggunaan di kalangan kanak-kanak dan remaja.

“Ini ditambah pula penggunaan cecair nikotin boleh dijual secara terbuka tanpa sekatan,” katanya.

Sehubungan itu, I-Medik menggesa Menteri Kesihatan, Dr Zaliha Mustafa dan KKM mempertimbangkan semula kewajaran keputusan mengenakan cukai ke atas rokok elektronik dan vape.

Katanya, langkah itu sangat bertentangan dengan kaedah pencegahan awal risiko penyakit tidak berjangkit kepada semua pihak.


Bank Dunia beri amaran kenaikan harga makanan, tenaga akibat konflik Russia-Ukraine

WASHINGTON, 25 Ramadan 1443H, Rabu – Konflik Russia-Ukraine telah memberi ‘impak besar’ terhadap pasaran komoditi, mengubah corak perdagangan, penghasilan dan penggunaan global, menurut laporan Bank Dunia pada Selasa, lapor Xinhua.

Kenaikan kos tenaga dalam tempoh dua tahun lalu adalah yang tertinggi sejak 1973, menurut tinjauan Pasaran Komoditi Bank Dunia.

Kenaikan harga komoditi makanan yang Russia dan Ukraine merupakan pengeluar besar, termasuk baja, yang bergantung kepada gas asli sebagai input pengeluaran, telah meningkat sejak 2008.

Laporan itu menganggarkan kos tenaga dijangka meningkat lebih 50 peratus pada 2022 sebelum kembali susut pada 2023 dan 2024.

Harga minyak mentah Brent dijangka AS$100 setong pada 2022, paras tertinggi sejak 2013 dan peningkatan lebih 40 peratus berbanding 2021.

Harga minyak dijangka kembali sederhana kepada AS$92 pada 2023, masih jauh di atas paras purata lima tahun sebanyak AS$60 setong.

Sektor bukan tenaga, termasuk pertanian dan logam, diunjurkan meningkat hampir 20 peratus pada 2022.

Harga gandum diramal meningkat lebih 40 peratus, mencecah paras tertinggi dari segi nominal tahun ini.

Bagi harga logam pula ia diunjurkan menokok sebanyak 16 peratus pada 2022 sebelum susut pada 2023 tetapi kekal pada paras tinggi.

Sementara itu, harga komoditi dijangka kekal melebihi purata lima tahun terakhir.

Sekiranya berlaku konflik berpanjangan atau sekatan tambahan ke atas Russia, harga mungkin menjadi lebih tinggi dan tidak menentu berbanding unjuran sekarang. – Bernama


Berubahlah parti Melayu! Jika tidak rakyat akan hukum

Oleh Siti Hafidah Abd Ghaffar

BANGI, 20 Muharram 1442H, Selasa – Jika parti politik Melayu tidak kembali kepada asas perjuangan membela agama dan bangsa, tidak mustahil rakyat bakal menghukum mereka dalam Pilihan Raya Umum ke-15 (PRU-15).

Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, apa yang berlaku di Raub serta beberapa isu lain seperti sekolah vernakular merupakan manifestasi secara zahir akan sikap serta kekuatan parti Melayu.

Sebelum ini, Setiausaha Kerajaan Negeri Pahang, Datuk Seri Dr Sallehuddin Ishak memaklumkan, kerajaan negeri kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Menurutnya, nilai kerugian itu berdasarkan kadar terendah pajakan dan cukai tanah untuk tempoh 10 tahun.

Katanya, durian yang dikeluarkan ladang haram jelas tidak memiliki pensijilan myGAP, melanggar peraturan dan menyalahi protokol pengeksportan sekali gus boleh menjejaskan industri durian negara selain memberi kesan kepada alam sekitar dan menjejaskan kelestarian alam khususnya hutan simpan dan sumber air.

Haji Aminuddin berkata, isu itu menimbulkan persoalan dalam kalangan rakyat tentang apa yang pimpinan parti Melayu perjuangkan.

“Kenapakah mereka begitu takut untuk bersuara seolah-olah sudah dikawal oleh parti MCA dan DAP?

“Rakyat memerhati gelagat mereka dan saya tidak menolak kemungkinan jika mereka tidak berubah maka rakyat akan menghukum mereka dalam PRU-15,” katanya ketika dihubungi Ismaweb.net hari ini.


Mangsa kem Xinjiang dedah kisah silam ‘diseksa’ rejim China

XINJIANG, 14 Muharram 1442H, Rabu – Etnik minoriti Islam Uyghur di China meluahkan rasa kecewa apabila mereka terus ditindas di negara Tembok Besar itu.

Salah seorang mangsa, Mihrigul Tursun menceritakan bagaimana dia diseksa ketika berada di kem tahanan di Xinjiang.

Tanpa melakukan sebarang kesalahan dan jenayah, dia diseksa dengan begitu kejam di dalam penjara.

“Saya tidak lakukan apa-apa jenayah pun tapi tetap ditahan,” katanya ketika mendedahkan kisahnya dalam satu forum baru-baru ini.

Rejim China telah menahan sekurang-kurangnya 800,000 etnik Uyghur dan jumlahnya kemungkinan melebihi dua juta orang ketika ini di kem tahanan.

Menurut The Guardian, jumlah berkenaan adalah penahanan massa etnik minoriti terbesar sejak Perang Dunia Kedua. Di kem itu, etnik Uyghur terpaksa menjalani program psikologi selain mengalami penyeksaan fizikal dan seksual.

Mihrigul yang dilahirkan di Turkistan Timur atau Xinjiang telah belajar di sekolah Cina sebelum berpindah ke Mesir. Dia yang mempunyai anak kembar tiga telah kembali ke China supaya ibu bapanya dapat bertemu dengan anak-anaknya.

Bagaimanapun, ketika tiba di lapangan terbang, pihak polis China telah memisahkan dia daripada anak-anak, selain menutup kepalanya dengan karung hitam.

Mihrigul disoal siasat selama tiga jam sebelum dipenjarakan.

“Saya tidak tahu apa yang berlaku pada anak-anak. Anak bongsu saya baru berusia 45 hari. Mereka memerlukan saya,” katanya sebak.

Mihrigul berkata, dia diberitahu bahawa anak-anaknya berada di hospital, selepas beberapa hari dia dibawa ke kem tahanan.

Katanya, doktor memberitahu ketiga-tiga anaknya telah menjalani pembedahan di leher, namun dia dihalang bertemu mereka.

Pihak polis telah menyerahkan mayat salah seorang daripada anaknya pada hari berikutnya, dan beliau percaya, anaknya telah meninggal dunia kira-kira tiga hari sebelum beliau dibebaskan dari kem untuk mengunjungi hospital.

Antara penyeksaan lain yang dialami termasuk dipaksa makan sejenis pil setiap dua jam, sehingga berasa kebas serta terpaksa menunggu giliran tidur bersama 68 wanita lain di ruangan sempit.

Malah, kaki dan tangan juga diikat ketika tidur, menjadikan dia trauma sehingga hari ini. Selama tiga bulan berada di kem tahanan, dia menjadi saksi atas kematian sembilan wanita.

Mihrigul kemudian dibenarkan pulang ke rumah seketika, namun gerak-gerinya diperhatikan anggota rejim China.

Katanya, rejim China tinggal, tidur dan makan bersama keluarganya, malah turut mengancam bahawa ibu bapanya akan dikenakan tindakan sama, sekiranya beliau menghebohkan penyeksaan yang dialami ketika berada di kem tahanan.

Mihrigul meminta rejim China untuk menghantar anak-anaknya yang masih kecil ke Mesir atas faktor keselamatan. Namun, mereka mengenakan syarat – supaya menandatangani perjanjian dan merekod video yang memaksa dia mengaku kononny dia tidak diseksa ketika berada di kem tahanan.

Susulan daripada itu, dia meminta hak suaka di Amerika Syarikat (AS), negara tempat tinggal sekarang.

Bagaimanapun, rejim China telah memaksa keluarga untuk memburuk-burukkan namanya selepas dia meninggalkan China, paling menyedihkan sehingga saat ini dia tidak lagi mendengar khabar mereka. -Agensi


COVID-19: Lebih 1,300 kes baharu di Thailand ada kaitan penjual di pasar

BANGKOK, 10 Jamadilawal 1442H, Jumaat – Wabak COVID-19 terbaru di Thailand telah merebak ke sekurang-kurangnya 31 wilayah dan lebih 1,300 kes dilaporkan ada kaitan dengan sebuah pasar makanan laut di wilayah barat daya Samut Sakhon.

Jurucakap Pusat Pentadbiran Situasi COVID-19 (CCSA) Thaweesilp Wissanuyothin berkata pihak berkuasa kesihatan awam meningkatkan pengesanan kes aktif untuk menghentikan penularan virus yang boleh membawa maut itu.

“Sehingga kini, kami telah menjalankan 8,810 ujian COVID-19 dan lebih 1,300 disahkan positif.

“Kebanyakan pesakit adalah pekerja asing dari negara jiran, Myanmar dan tidak mengalami gejala,” katanya pada sidang media di sini hari ini.

Kes indeks di pasar makanan laut itu dipercayai penjual udang berusia 67 tahun yang didapati positif virus itu minggu lepas.

Berikutan lonjakan kes, kerajaan negara itu telah melaksanakan sekatan pergerakan dan perintah berkurung pada sebelah malam di Samut Sakhon.

Dalam tempoh 24 jam lepas, Thailand mencatatkan 81 kes COVID-19 baharu termasuk sembilan kes import manakala 72 kes tempatan yang ada kaitan dengan pasar tersebut.

Setakat ini, Thailand telah mencatatkan 5,910 kes COVID-19 dengan 60 kematian.

Semalam, Perdana Menteri Prayuth Chan o-cha berkata tidak akan ada sekatan pergerakan seluruh negara di Thailand berikutan wabak terbaru itu.

Bagi membendung penularan COVID-19 secara efektif, semua wilayah dikategorikan kepada empat, iaitu amat terkawal (kawasan dengan jumlah jangkitan yang tinggi – Samut Sakhon), terkawal (lebih 10 kes disahkan), di bawah pengawasan tinggi (kawasan dengan jumlah kurang daripada 10 orang dijangkiti dan dapat mengawal keadaan) dan berada di bawah pengawasan (tidak ada kes yang dilaporkan).

Gabenor wilayah berkuasa mengeluarkan perintah untuk melarang kegiatan tertentu dan menyekat pergerakan orang dalam usaha menyekat penyebaran COVID-19. – Bernama


Pemimpin APEC bersetuju bekerjasama perangi COVID-19

KUALA LUMPUR, 5 Rabiulakhir 1442H, Sabtu – Mesyuarat Pemimpin-Pemimpin Ekonomi Kerjasama Ekonomi Asia Pasifik (APEC) ke-27 menutup tirai dengan 21 ekonomi anggotanya bersetuju untuk bekerjasama dalam memerangi pandemik COVID-19.

Antara bahagian kerjasama termasuklah penyelidikan dan pembangunan serta pengeluaran, pembuatan dan pengedaran ujian diagnostik, produk dan perkhidmatan perubatan penting, terapi dan vaksin, kata para pemimpin APEC dalam satu deklarasi bersama — Deklarasi Kuala Lumpur 2020 — yang dikeluarkan selepas mesyuarat secara maya itu.

Justeru, ekonomi-ekonomi APEC akan menekankan kepada sains, teknologi dan inovasi yang merupakan elemen penting kepada pemulihan pasca COVID-19 rantau ini.

Para pemimpin turut menekankan kepentingan memudah cara akses yang saksama kepada vaksin yang selamat, berkualiti, berkesan dan mampu milik serta tindakan balas perubatan lain yang penting untuk menjaga kesihatan dan kesejahteraan rakyat, selain menggalakkan inovasi.

“Kami menyedari peranan imunisasi yang meluas terhadap COVID-19 amat penting untuk menamatkan pandemik ini,” kata mereka.

Mengenai ekonomi digital, ekonomi APEC mengakui kepentingan pembangunan dan sumbangan teknologi digital dalam menjaga kesihatan rakyat dan melindungi rantau ini daripada ancaman kesihatan serta meningkatkan daya tahan dan kemampanan sistem kesihatan, sekali gus memacu ke arah perlindungan kesihatan sejagat.

Mereka juga akan berusaha untuk memastikan rantau ini dapat pulih daripada pandemik COVID-19 dan impak ekonominya.

“Kita memilih untuk terus mengemudi rantau ini ke arah pemulihan menerusi landasan pertumbuhan ekonomi yang kukuh, seimbang, inklusif, mampan, inovatif dan selamat.

“Tindakan bersepadu dan kerjasama kita terbukti sebegitu penting sekarang bagi mengatasi cabaran COVID-19 serta mewujudkan peluang baharu dan ketara untuk kemakmuran semua,” kata mereka.

Selain menzahirkan rasa takziah terhadap mereka yang telah terjejas serta kehilangan insan tersayang akibat pandemik itu, para pemimpin terbabit juga sepakat mengakui keperluan mempertingkat langkah-langkah ransangan bagi kelancaran pemulihan ekonomi serta mewujudkan pekerjaan.

“Kita turut mengakui keperluan untuk menyokong ekonomi-ekonomi sedang membangun dalam usaha memerangi pandemik COVID-19,” kata mereka.

Selain itu, kalangan ekonomi-ekonomi APEC akan bekerjasama bagi memastikan kelangsungan aliran perdagangan dan pelaburan dalam tempoh-tempoh mencabar ini. – Bernama